qundao/data-zh-poetry huggingface dataset:
咏帘
作者：高承埏
朝代：明
体裁：五言律诗

佳人怯晓风，垂向画楼东。未许杨花扑，先教燕子通。窥怜波眼碧，捲忆茜裙红。戏问行云者，巫山隔几重。
姚叔祥以诗卷见示走笔书赠
作者：高承埏
朝代：明
体裁：五言律诗

诗法已三唐，吟髭尚未霜。花分秋梦艳，雪贮夜歌香。旧赌旗亭酒，新图乐府章。总饶明主弃，犹说孟襄阳。
宿蓟州塔下寺
作者：高承埏
朝代：明
体裁：五言律诗

树色渔阳少，僧廊塔下开。炉中分佛火，槛外即香台。露草吟虫苦，风铃怖鸽来。鸡苏问遗砦，览古思徘徊。
寄怀徐春门
作者：高承埏
朝代：明
体裁：五言律诗

细雨黄花径，空山白板扉。贫嫌生事拙，病觉物情违。独钓寻鸥梦，相思数雁飞。何时竹叶酒，坐对薜萝衣。
春日闻杜鹃
作者：高承埏
朝代：明
体裁：七言绝句

三月花前叫落晖，四更柳外点征衣。行人一夜催归去，只莫天津桥上飞。
春闺
作者：高承埏
朝代：明
体裁：五言绝句

几度庭花发，无人空自妍。记郎初别去，刚及小姑年。
望盘山
作者：高承埏
朝代：明
体裁：七言绝句

中盘云气下盘生，紫盖峰高晚独晴。愿得他时解尘组，白松树底饭黄精。
湘江漫兴
作者：高承埏
朝代：明
体裁：五言律诗

南浦多芳草，萋萋乱客愁。虚传帝子瑟，不见鄂君舟。白鸟迷沙市，青枫对驿楼。登临无限意，烟水共悠悠。
溪上偶见
作者：高承埏
朝代：明
体裁：七言绝句

画船风动茜裙低，两两红妆照绿溪。惊起鸳鸯不成梦，一双飞过藕花西。
芦台圣母庙神弦曲
作者：高承埏
朝代：明
体裁：乐府曲辞

我击鼓兮潭如，神之来兮七十二沽。我牲牢兮既荐，神之去兮九十九淀。煮水兮海壖，纷万灶兮青烟。鱼龙安宅兮风雾毋作，诏我民兮报祀有恪。
记事八首·其一
作者：高承埏
朝代：明
体裁：七言绝句

拥兵四镇号雄藩，颖泗谁成犄角援。门户三朝还要典，奏章多是太平言。
记事八首·其七
作者：高承埏
朝代：明
体裁：七言绝句

北风五月骇扬沙，军令清街禁不哗。一道红灯驰郭外，中涓夜出捕虾蟆。
记事八首·其三
作者：高承埏
朝代：明
体裁：七言绝句

请求窈窕爱君深，岂为干戈彻瑟琴。典礼一冠三万直，度支先急市珠金。
记事八首·其二
作者：高承埏
朝代：明
体裁：七言绝句

纷纶兵气但催官，文武军功考察难。半部职方尸赞画，盈衢都督噪长安。
记事八首·其五
作者：高承埏
朝代：明
体裁：七言绝句

羽檄连朝震玉阶，画船犹自织秦淮。登陴寥落城乌坐，拒马惟催栅满街。
记事八首·其八
作者：高承埏
朝代：明
体裁：七言绝句

抽兵急拒武昌军，直北长驱迫阵云。十鼠自衔同穴戚，一时拚付捲堂文。
记事八首·其六
作者：高承埏
朝代：明
体裁：七言绝句

长江铁锁不遮兵，但遏轻装出禁城。令箭飞传鱼钥启，早看丞相送金行。
记事八首·其四
作者：高承埏
朝代：明
体裁：七言绝句

相君底事迈群才，歌舞忘忧玉漏催。三策未须前箸借，新声还进教坊来。
辛巳人日迁安署中怀诸从弟
作者：高承埏
朝代：明
体裁：五言律诗

人日人无赖，春风春可怜。登高成故事，寄远有新篇。柳色开晴陌，梅花媚远天。故园兄弟在，相忆草堂边。
过江州
作者：高承埏
朝代：明
体裁：七言绝句

江州风物自妍华，过客停舟只暗嗟。秋暮离肠元易断，不关红袖泣琵琶。
近况
作者：高承埏
朝代：明
体裁：七言律诗

谢客柴门只鸟过，短垣绕径足烟萝。风馀榆荚充钱少，雨后云山入馔多。病是懒难违药裹，命因薄合付渔蓑。抛书试作湖南梦，新绿微添昨夜波。
送王瑜仲还维扬
作者：高承埏
朝代：明
体裁：七言绝句

一曲旗亭酒未消，离情已逐广陵潮。君归定倚吹箫侣，明月相思第几桥。
顾野王读书堆
作者：高承埏
朝代：明
体裁：七言绝句

一丘愁色带寒萝，六代风流逐逝波。何处香魂吊书客，苍苔满地白云多。
鸳鸯湖
作者：高承埏
朝代：明
体裁：七言绝句

两湖秋水抱城斜，缥缈楼台带落霞。日暮鸳鸯看不见，数声风笛起芦花。
聚首
作者：高承祚
朝代：明
体裁：五言绝句

人生聚首难，离别何可久。去日三春花，今朝九秋柳。
中流砥柱歌寿太宰闻公
作者：高拱
朝代：明

君不见大河九曲来昆仑，苍茫万里浮乾坤。悬崖绝阪任倾没，惟有当冲一柱岿然存。芙蓉直峭凌烟雾，不向他山资倚附。冥杳应知参井邻，嵯岈那许猿猱度。天生神物障鸿涛，况有神人修作劳。孤标上作擎天柱，巨轴深撑断足鳌。龙门碣石互吞吐，白练翻飞自今古。独压坤维震荡中，鲸掀鼍踊空号怒。灵秘千年会降神，太宰浩气凌苍旻。浇之不浊撼不动，万仞之壁同嶙峋。夙抱孤忠事天子，贤豪总入衡铨里。百辟咸瞻岱华峰，九重自识尚书履。坐镇畏途还雅风，江河力挽使朝东。风波满眼一时定，柱石应推第一功。忆昔题诗杏园处，即随鸾凤丹霄翥。岂期今日共金貂，却喜从来依玉树。玉树金貂春复春，素交岁晚更相亲。各将水蘖酬初约，欲比琼瑶愧不伦。生年七十古来少，龙马精神共矫矫。召公欲去周公留，整顿还期济时了。保乂由来属老成，千秋万载翊承明。预将缣素图雄观，为证他年带砺盟。
中秋内直观月
作者：高拱
朝代：明

兔魄分秋影更圆，禁城相对益堪怜。素波渐转金河里，宝镜俄悬玉殿前。地静寒生桐叶露，天空香散桂花烟。斋居犹有通宵兴，一别西风又隔年。
习仪罢道院小憩用韵
作者：高拱
朝代：明

蓬莱宫阙到人稀，仙侣重来历翠微。早向璇霄瞻法驾，暂因芝室解朝衣。地偏渐觉鸾声远，风肃虚疑鹤驭归。相对不嫌清坐久，从来去住本忘机。
内苑闻莺
作者：高拱
朝代：明

紫禁丛林合，黄鹂深处鸣。绵蛮随丽景，睍睆媚新睛。恰恰迁乔意，关关求友情。轻音留秘院，高韵度层城。乍弄羌儿笛，初调秦女筝。往来难辨处，断续若频惊。语逐薰风转，歌宜夏木清。吾皇奏韶乐，好入杂箫笙。
初夏谒见皇太子诗
作者：高拱
朝代：明

南风开雉扇，东阁驻鸾旌。共仰前星彩，欣瞻少海清。谦光追夏启，敬德迈周成。自愧商山老，深惭邺下英。承华随日表，甲观见龙行。感激思天意，千年欲太平。
别墅
作者：高拱
朝代：明

素心耽旷寂，沉迹向林坰。岩壑天开胜，龟龙地伏灵。著书云外阁，观稼雨中亭。烟路谁驰勒，山猿莫浪惊。
十六夜月
作者：高拱
朝代：明

风色萧萧二八秋，中天伫待彩波流。落云桂子还如昨，出海冰轮顿若留。素影乍惊亏兔阙，寒潮已见落江洲。倚栏莫为添惆怅，终夜婵娟尚满楼。
咏葵
作者：高拱
朝代：明

菁菁园中葵，生长何葳蕤。夕含零露滋，朝对旭阳辉。暑雨生鲜萼，薰风披芳枝。群英开已尽，艳姿独迟迟。既幸晚凋福，宁怀后时悲。倾心本天性，卫足良自知。嗟彼桃李花，斗妍㚵何为？
圣寿无疆诗
作者：高拱
朝代：明

九天开寿域，万国庆昌期。瑞气随龙幄，欢声绕凤墀。重离当此日，育震忆当时。云绕呈祥早，河清发兆奇。承基昭嗣服，御极致雍熙。礼乐回三代，威灵摄四夷。圣仁群品被，景物万年宜。黄道添新岁，清秋协诞期。老人连帝座，王母降瑶池。华祝扬休历，嵩呼切忭私。拟陈金鉴录，愿献紫霞卮。舜寿宁为上，文龄未足追。皇图天地永，遐算一如斯。
壬申六月十八日南归至内丘阻雨感赋
作者：高拱
朝代：明

自是天家雨露宽，孤臣千里湿征鞍。塞垣回首烟尘净，农亩关心稼穑艰。可喜一朝驱毒暑，不眠中夜袭轻寒。却惭未满甘霖望，徒使苍生拭目看。
奉诏读书翰林述怀
作者：高拱
朝代：明

哲人振英驾，志士感良遇。矧余驽钝姿，而乃忝恩顾。厕迹白玉堂，日夕仰弘度。良时不再至，驰景迅颓暮。感遇惜春华，勉旃赴前路。岂无子云草，亦有司马赋。技艺宁足先，修能良可慕。陟岳贵及颠，涉溟宜问渡。古则俱在兹，莫枉邯郸步。
孔庙陪祀有作
作者：高拱
朝代：明

上丁二月礼先师，未丧斯文今在兹。执鬯顾于千载后，捧璋应忆两楹时。多官入室瞻遗器，髦士圜桥展盛仪。自愧鄙儒叨小相，惟将端甫奉前规。
对菊
作者：高拱
朝代：明

上国秋云暮，东篱菊正黄。乾坤留正色，岁月假余香。寒蕊常含露，鲜姿故傲霜。临风摇紫蒂，映日炫金裳。凋后良为幸，开迟未足伤。自知甘隐逸，偏得近壶觞。杜甫怀应动，陶潜兴自长。感时怜晚节，抚景发清狂。拟著餐英赋，愧无楚客章。
寿孙太夫人
作者：高拱
朝代：明

大忠门阀垂芳远，积庆庭闱降福遐。玄圃种田琼作树，紫微颁诰凤为花。宫袍交映班襕服，鼎食常调勾漏砂。闻说蟠桃今岁熟，海天骈集五云车。
寿朱鸿川祖母
作者：高拱
朝代：明

甲第歌钟动帝州，太君今属古稀秋。背疑春色还萱草，心结寒盟有柏舟。中夜和丸曾课郢，西山爱日正依刘。元宗剩有中朝彦，梓里亲看昼锦游。
寿相公限体
作者：高拱
朝代：明

瑞钟光岳会生申，剑履中朝领缙绅。早有殊方来翡翠，遂合当代绘麒麟。殷勤东阁延贤日，夙夜公家报主身。丹篆永期绵鹤算，黄扉长拟赞鸿钧。
早霁出苑中望西山积雪
作者：高拱
朝代：明

淡淡晴日晖，冽冽晨风寒。出苑偶西望，积雪盈层峦。层峦何嶙峋，万仞相岏巑。昔见青葱结，今见缟素攒。玉凤排空飞，白龙伏地蟠。霏霏仙掌中，凝华何其繁。顾兹丽阳候，肃气犹未残。山前既如此，山后宁剧乾。将军拥貂裘，谁知战士难。能推挟纩恩，当为驱呼韩。
春雨
作者：高拱
朝代：明

禁城三月雨如烟，散润飞膏太液边。寒色近从原野合，断丝遥与翠花连。浥尘柳叶盈堤绿，含湿桃花向客妍。几处农夫濡帝泽，谁家父老祝公田。傅岩既协甘霖望，鲁国应书大有年。知祝圣心通造化，万方歌舞乐尧天。
晓霞
作者：高拱
朝代：明

旭日晨开景，寒烟结彩霞。流文连海峤，散影绕天涯。落共孤飞鹜，光分数点鸦。长风吹断处，万锦下晴沙。
杨翁仰宸楼
作者：高拱
朝代：明

构宇湖山间，飞甍接层霓。杳霭御气浮，中有谟诰辞。穆穆黄扉宰，造膝承尧咨。殊锡富缃帙，种种琬琰奇。龙文动奎躔，光照何陆离。袭藏示来裔，神物相护持。主恩既云渥，臣节良可知。长此仰宸极，带砺以为期。
玉河春水曲
作者：高拱
朝代：明

东皇一夜吹风起，万里春归帝城里。早见冰消太液池，虹桥帘洞皆春水。春水元从天上来，洗天浴日真奇哉。晴波倒影白玉阙，回流曲抱黄金台。云涛烟浪自漭沅，雪花文藻相萦回。金疏喷薄苍龙吼，石堰斜铺俯螭首。出省犹翻上苑花，缘堤远映千门柳。我知主上敷阳和，衍庆流祥润泽多。冯夷起舞阳侯歌，淑气先通紫禁河。呜呼紫禁河，愿言流向人间去，千溪万曲皆恩波。
相公爱贤堂
作者：高拱
朝代：明

邸第扩新构，邃敞沿旧基。地胜贤所聚，先后如相期。卓哉名世杰，休采飏明时。大道补舜衮，襄赞何孜孜。缁衣秉雅尚，往哲俱我师。抚迹起遐慕，英驾相驱驰。曳裾汇时髦，吐握恒于兹。虚乃山泽爱，廓为霖雨施。玉闼振清响，弘度畴能追。聊纪斯堂盛，将使来者知。
秋声
作者：高拱
朝代：明

何处森森过竹篱，夜窗初听转凄其。奔腾欲动欧公赋，坎坛应添宋玉悲。响入疏桐人静后，韵随寒雨客愁时。晚来试问萧条意，惟有庭前落木知。
秋暮东园与友人话旧
作者：高拱
朝代：明

班荆依复磴，列藉抚幽泉。高树延残日，荒城澹夕烟。感时心欲碎，叹逝泪同涓。去去还留语，霜明草阁颠。
种槐
作者：高拱
朝代：明

佳树映三台，门墙独尔栽。芳荫他年被，灵根此日培。雨露自先得，风霜应不摧。岂期柯叶盛，终拟栋梁材。
移芍药
作者：高拱
朝代：明

玉苑移仙萼，群英让国花。翻阶姿转媚，依槛态尤佳。香拟调金鼎，红尤夺彩霞。有时当入药，宁只斗繁华。
至前一日朝天官习仪用韵
作者：高拱
朝代：明

严宵风静漏声稀，拟列鹓班拜紫微。烟合星坛笼御仗，日辉珠阙晃朝衣。翠华想像龙文结，清跸依稀凤辇归。明日占云应书瑞，洞霞五色见天机。
菊咏
作者：高拱
朝代：明

秋宴群芳歇，东篱独有花。敢云持晚节，不解斗繁华。
董草咏
作者：高拱
朝代：明

晃日金英动，牵风翠带浮。何能常对此，忘却杞人忧。
见落叶有感
作者：高拱
朝代：明

飘飘落叶随风吹，叶落何时还故枝？盛年光景能几何，俟河之清日月多。餔糟歠酾且共欢，何为忧虞坐自煎。不见荧荧帐中烛，短发颓龄不可续。
观兰亭修禊图
作者：高拱
朝代：明

修禊当年事，兹图意不穷。遗容千载识，佳兴一时同。景物丹青里，风流想像中。相看浑欲赋，逸思愧群公。
许松翁世芳楼
作者：高拱
朝代：明

玄圃垂休地，珠楼表胜年。重甍邻斗极，飞宇控郊廛。杳蔼丹青动，岧峣锦绣悬。隔窗摇草树，卷幔引山泉。花气千丛合，松声万壑连。琪琳添壮丽，瑶岛洽神仙。览胜依层汉，游神俯八埏。轻云随剑履，高鸟识貂蝉。清赏追前泽，芳华寄后贤。柱栏千载茂，长此乐尧天。
许松翁庆源堂
作者：高拱
朝代：明

间气凝清洛，荣光萃碧嵩。地灵腾凤羽，泽远胜兰丛。元恺千年会，夔龙一代雄。棘槐成世业，簪履擅名宗。雅望归时哲，清朝宅上公。庙廊资柱石，寰宇荷帡幪。遐想开先德，深惟裕后功。溯源寻故址，肯构饰新工。肇迹仪刑远，承家奕业同。浚祥今再始，长发正无穷。
赠御医尹巨川
作者：高拱
朝代：明

乌头早续杏林春，远志高标更除尘。厚朴晚须成大器，从容金尚德润身。百年阴德当归后，六枝神功独活人。别玄参辰应念我，天南星斗望中深。
送冯太守之广州
作者：高拱
朝代：明

十载含香侍玉除，行春初拥使君车。云开海峤来天马，风静江潭走鳄鱼。画省岁时移甓里，冰壶心事酌泉余。他年汉史书循吏，记取芳名照石渠。
送刘佥宪之山西
作者：高拱
朝代：明

绣斧下神京，霜风白简生。省遗郎吏草，台建大夫旌。隼翮当秋健，微星入夜明。范滂今揽辔，晋水为君清。
送宋柏崖分教赣榆
作者：高拱
朝代：明

怜君鸿鹄志，寄迹广文庭。夜榻琴书冷，春盘苜蓿青。道尊须振铎，地僻好横经。他日云霄上，还看奋羽翎。
送少宗伯康砺峰之南部
作者：高拱
朝代：明

冠裳通旧镐，礼乐重留京。寅直闻咨伯，词华记荐雄。路依江树远，梦忆炬莲红。剩有都门饯，旧僚恨别同。
送徐华原按滇南
作者：高拱
朝代：明

几回簪笔侍宸居，奉使俄惊万里余。涉险王尊应叱驭，清时孟博已登车。诸蛮洞口窥龙节，候吏关门拜隼旟。青橐有书忧更远，不将词赋拟相如。
送李少参之广州
作者：高拱
朝代：明

帝泽通南极，旬宣属老成。燕云萦旅思，岭月引官程。棠荫随车合，薇香入座清。鳄鱼今在否，应避使君行。
送杨南泉使清江浦就便省觐
作者：高拱
朝代：明

朝看使节下金扉，千里春风送客归。明月他时劳怅望，清江今日借炎辉。莺啼行省邀征盖，花满高堂待舞衣。此去定知三载别，秋深莫使雁来稀。
送王稚川南京司业
作者：高拱
朝代：明

石渠金马记同招，视草明光岁更饶。何幸蒹葭常倚玉，固知雕鹗自凌霄。春风暖入钟陵道，北斗光临泮水桥。回首故人方朔在，年年避世紫宸朝。
送符后岗尹青城
作者：高拱
朝代：明

北阙承恩重，东城望泽深。郎星千里动，卿月一方临。莫羡王乔舄，须鸣子贱琴。征书他日下，应慰故人心。
送翰撰唐小渔奉使册封就便省觐
作者：高拱
朝代：明

词赋龙头客，公台鼎足家。九天持使节，千里泛仙槎。宝牒宗盟重，金符帝宠赊。更谐将母愿，恩遣胜皇华。
送裴逊山守睢阳
作者：高拱
朝代：明

赤符辞凤阙，皂盖入雄州。芳溯裴中令，声传郭细侯。春城桑柘满，昼馆鹤琴幽。独有金门客，鸰原思未休。
送许龙石先生赴南都
作者：高拱
朝代：明

师席春风已数年，纶恩新拜六曹先。极知国子思韩愈，又见铨衡待傅玄。冰鉴旧京悬画省，文星中夜烛江天。金陵寄迹应难久，黄阁行看简上贤。
送阎又泉司成之南都
作者：高拱
朝代：明

珥笔曾为著作郎，虎闱新绾大夫章。词林久识南金价，师席行瞻北斗光。礼乐百年崇俎豆，章缝四海入宫墙。弦歌且对钟山胜，阿阁巢成待凤凰。
郑庄宴集用韵
作者：高拱
朝代：明

上公开胜宴，剑履集城南。地敞花香入，亭虚水气含。窥筵喧杂鸟，列障起层岚。敢接夔龙武，追陪愧盍簪。
郑王饯席口占奉赠
作者：高拱
朝代：明

秘殿晨开复道通，飞花春簇绮筵红。极知鱼藻情何限，可奈骊驹调欲终。作赋偶谐梁苑客，谈经故滞献王宫。恩辉欲答浑无地，为祝河山带砺同。
闻蝉
作者：高拱
朝代：明

何处寒蝉抱叶吟，日高风静响沉沉。无端清切惊残梦，暗引悲秋万里心。
阎贵妃挽歌二首
作者：高拱
朝代：明

榆翟承恩日，螽斯衍庆年。岂期哀博望，仍复别甘泉。避辇风犹在，当熊事已前。独令青史上，重续仲仁篇。仙梦辞椒掖，虞歌发绣栊。云深鸾驭远，月冷凤楼空。弓鼎追先帝，香花委旧宫。千年埋玉处，青鸟下秋风。
阎贵妃挽歌二首·其一
作者：高拱
朝代：明

榆翟承恩日，螽斯衍庆年。岂期哀博望，仍复别甘泉。避辇风犹在，当熊事已前。独令青史上，重续仲仁篇。
阎贵妃挽歌二首·其二
作者：高拱
朝代：明

仙梦辞椒掖，虞歌发绣栊。云深鸾驭远，月冷凤楼空。弓鼎追先帝，香花委旧宫。千年埋玉处，青鸟下秋风。
院中闻莺
作者：高拱
朝代：明

玉署忽闻莺，关关自有情。往来难辨处，断续若频惊。乍弄羌儿笛，新调秦女筝。余音风卷去，万户作春声。
雨中闻雁
作者：高拱
朝代：明

惨淡秋阴合，长风送雁群。已随寒气远，还共雨声闻。影湿呼尤急，云深语不分。忽疑边信在，为尔望晴曛。
雨后望西山
作者：高拱
朝代：明

雨过西山半绿苔，烟岚硉兀翠屏开。归云欲逐层峰动，返照疑从叠巘来。袅袅晴光摇草树，葱葱远色入楼台。望中遥识盘龙处，王气氤氲锁碧隈。
颁历
作者：高拱
朝代：明

麟台曙启颁周历，凤阁冬开肃汉仪。律转玉衡三正候，光回珠斗一阳时。梅花角动传春早，莲叶壶清报漏迟。万国瞻依朝帝座，千官拜舞列天墀。
题砺峰思先垄卷
作者：高拱
朝代：明

薤露哀歌远，松云客梦悬。祗违鼎釜愿，长废蓼莪篇。月明思鹤唳，风暖忆牛眠。独有君恩重，余辉耀九泉。
首夏
作者：高拱
朝代：明

春色还疑在，炎光忽已通。池荷舒嫩绿，槛药试新红。昼夜寒喧杂，乾坤长养同。圣人歌解阜，无处不春风。
仲秋闻子猷邀登虎丘
作者：高拱极
朝代：明
体裁：七言律诗

秋色岚光拥翠屏，同来登眺值新晴。亭临峭壁山逾胜，云敛千峰眼倍明。风送歌声天外落，酒涵桂影座中倾。多情更有金阊月，夜半依舟伴客行。
千叶榴花
作者：高拱极
朝代：明
体裁：七言律诗

老眼观花五月中，涂林分种溅花丛。临庖既信无酸味，骂座何堪有怪风。倒叶嫩侵浮蚁绿，裁葩媚煞舞裙红。人情此日炎如火，相对毋嘲措大穷。
游茅山
作者：高拱极
朝代：明
体裁：七言律诗

笋舆野服谒茅峰，一径逶迤面面重。泉石奇生宜佛寺，禽鱼乐在薄侯封。但矜物外镕凡圣，那奈神前絮吉凶。此日寻山吾愿了，归舟何处度疏钟。
黄汇所元夕招饮
作者：高拱极
朝代：明
体裁：七言律诗

拟坐茅斋扫雪烹，筵开叔度喜相迎。灯花偏共梅花发，玉树相兼火树明。剧饮寒威三舍避，清歌乐事二更行。联翻总是梁园客，自讶迂疏藉主盟。
七哀诗
作者：高攀龙
朝代：明

肃肃秋风深，漫漫秋夜长。中夜百感集，摄衣步空堂。頫听虫声悲，仰视明月光。物色一如昨，旧人何茫茫。岁月日以疏，仿佛日以亡。一岁成永诀，千载空相望。静心易生哀，遗情难为方。愿从梦中路，柔身至其旁。
丙午元夕
作者：高攀龙
朝代：明

岁冗今朝静，闭门春色深。安居知帝力，观物见天心。柏叶休辞醉，梅花已可吟。但于丛竹里，日日听春禽。
偶成
作者：高攀龙
朝代：明

尧舜垂裳恭己时，天然真色复何为。欲知性善无言妙，此处端倪尚可窥。
偶成
作者：高攀龙
朝代：明
体裁：七言绝句

春来胜事逐时新，早起风光倍可亲。忽见青天垂柳绿，此时爱杀树边身。
即事
作者：高攀龙
朝代：明

万里迢迢殅色开，千秋蔼蔼野芳来。孤舟最喜青山伴，倦眼多为绿树回。邑里过时惊薄俗，衡门深处念时才。可怜无尽乾坤内，百念消归一酒杯。
即事
作者：高攀龙
朝代：明

乍雨洗庭柯，斜阳到薜萝。读书聊散帙，看竹偶经坡。鸟下山初暝，月来池欲波。幽情无著处，呼酒一高歌。
同洪平叔游武夷
作者：高攀龙
朝代：明

连宵阴雨长春菭，方驾山中云即开。峰胜正愁舟急过，滩高绝便首重回。排云岩竹山山出，映水春华曲曲来。薄暮天游最高顶，可无呼月醉深杯。
同许静馀先生游山
作者：高攀龙
朝代：明

新凉甘雨遍汀洲，况复山中桂树秋。以我中年窥静理，知君晚节解閒游。喜看岩竹穿幽径，爱听松风上小楼。满地夕阳收拾去，并将明月载归舟。
和叶参之过东林废院
作者：高攀龙
朝代：明

满目蒿莱三径荒，秋蛩吟处旧升堂。党人不死倾葵藿，一饭君恩不可忘。竹径茅斋此日居，藤稍橘刺欲教祛。白云片片浴流静，黄鸟声声树影疏。城头曾筑小方台，四望长空万象恢。今日荒墟惟草色，春风依旧有情来。
和叶参之过东林废院·其一
作者：高攀龙
朝代：明

满目蒿莱三径荒，秋蛩吟处旧升堂。党人不死倾葵藿，一饭君恩不可忘。
和叶参之过东林废院·其三
作者：高攀龙
朝代：明

城头曾筑小方台，四望长空万象恢。今日荒墟惟草色，春风依旧有情来。
和叶参之过东林废院·其二
作者：高攀龙
朝代：明

竹径茅斋此日居，藤稍橘刺欲教祛。白云片片浴流静，黄鸟声声树影疏。
和西筑咏 其一 引泉
作者：高攀龙
朝代：明

次第竹根来，相将得到家。鸟啼春雨后，流出满山华。
和西筑咏 其七 枕流
作者：高攀龙
朝代：明

春涧鸣幽鸟，春华欲满山。不知人世事，一枕石泉閒。
和西筑咏 其三 负薪
作者：高攀龙
朝代：明

采薪松岩下，日暮负盈肩。还思天际鹤，或恐避荼烟。
和西筑咏 其二 种竹
作者：高攀龙
朝代：明

自将山竹种，岂望便成林。一竿明月里，聊尔步清阴。
和西筑咏 其五 坐石
作者：高攀龙
朝代：明

裴回涧边石，小憩一悠然。不知山月吐，已满竹窗前。
和西筑咏 其八 卧雪
作者：高攀龙
朝代：明

山上雪连屋，山僧拥褐眠。下方来往绝，身在几禅天。
和西筑咏 其六 步月
作者：高攀龙
朝代：明

独坐松堂下，参差静影来。西湖歌吹歇，推却小窗开。
和西筑咏 其四 有客
作者：高攀龙
朝代：明

偶随白云出，不掩白云扉。有客坐来久，山僧归未归。
和西筑咏·引泉
作者：高攀龙
朝代：明

次第竹根来，相将得到家。鸟啼春雨后，流出满山华。自将山竹种，岂望便成林。一竿明月里，聊尔步清阴。采薪松岩下，日暮负盈肩。还思天际鹤，或恐避荼烟。偶随白云出，不掩白云扉。有客坐来久，山僧归未归。裴回涧边石，小憩一悠然。不知山月吐，已满竹窗前。独坐松堂下，参差静影来。西湖歌吹歇，推却小窗开。春涧鸣幽鸟，春华欲满山。不知人世事，一枕石泉閒。山上雪连屋，山僧拥褐眠。下方来往绝，身在几禅天。
和许静馀先生闭户吟
作者：高攀龙
朝代：明

年来惟好静，始觉解天韬。山月閒相照，春风淡自陶。床头储浊酒，镫下有离骚。算尽人间著，无如闭户高。有竹已疏林，空斋贮碧阴。径萦萝薜远，池带荻芦深。人静惟开卷，情閒或抚琴。幽居多乐事，剥啄莫相寻。君平尝避世，仲蔚爱閒居。城市何妨隐，蓬蒿岂必除。榻留孤剑伴，人共一瓢馀。涤尽人间念，吾将返厥初。
和许静馀先生闭户吟·其一
作者：高攀龙
朝代：明

年来惟好静，始觉解天韬。山月閒相照，春风淡自陶。床头储浊酒，镫下有离骚。算尽人间著，无如闭户高。
和许静馀先生闭户吟·其三
作者：高攀龙
朝代：明

君平尝避世，仲蔚爱閒居。城市何妨隐，蓬蒿岂必除。榻留孤剑伴，人共一瓢馀。涤尽人间念，吾将返厥初。
和许静馀先生闭户吟·其二
作者：高攀龙
朝代：明

有竹已疏林，空斋贮碧阴。径萦萝薜远，池带荻芦深。人静惟开卷，情閒或抚琴。幽居多乐事，剥啄莫相寻。
喜雨
作者：高攀龙
朝代：明
体裁：五言律诗

六月旱既甚，雨来亦不迟。即看云漠漠，已觉黍离离。兴剧惟需酒，欢多且赋诗。明朝应积水，相与向东菑。
夏日閒居
作者：高攀龙
朝代：明

长日此静坐，终日无一言。问君何所为，无事心自閒。细雨渔舟归，儿童喧树閒。北风忽南来，落日在远山。顾此有好怀，酌酒遂陶然。池中鸥飞去，两两复来还。
夜步
作者：高攀龙
朝代：明
体裁：古风

幽人夜未眠，月出每孤往。繁林乱萤照，村屋人语响。宿鸟时一鸣，草径露微上。欣然意有会，无与共此赏。千载怀同心，陶公调可仿。
始归
作者：高攀龙
朝代：明
体裁：古风

三旬通仕籍，六旬始归田。中间立朝日，未尝淹三年。拙宦分自定，遁世性所便。每怀五湖志，愿栖一壑坚。飞鸟脱笼中，游鱼归故渊。岂诚异时好，所好各有专。驱逐车马尘，何如松竹间。晨起日三商，夜坐月一天。静默契神理，夷犹玩简编。所务愿不违，至人乐已全。
客涂
作者：高攀龙
朝代：明

旭日照舆中，仲冬蔼如春。焚香玩羲易，瞑目怡心神。每入野店中，宛若家室驯。粝饭甘如饴，邹醪白于银。充然醉饱后，晏卧刍槁茵。但觉无事乐，不知客涂辛。望望故园近，岁杪儿孙亲。
寿俞景梧六十
作者：高攀龙
朝代：明

昔我少壮日，与君握杯酒。仰见明月光，邀之为三友。一笑千古空，世事复何有。荏苒岁月疏，相看成白首。今吾持一觞，祝君无疆寿。借问此觞酒，还如少年否。与我同时人，半已成腐朽。而我幸与君，一觞还相偶。回首生平欢，转觉澹可久。但醉莫复问，君歌我击缶。
寿吴东溟先生七十
作者：高攀龙
朝代：明

去日每苦多，来日每苦少。栖栖世中事，鼎鼎谁能了。所以达人心，摆落出物表。吾慕东溟翁，摄生得其道。投志西来宗，无念以为宝。观空觉诸妄，薶照澹自保。平生经苦辛，未尝入怀袌。理得身世宽，战胜颜色好。持此入无穷，长随天地老。
山居
作者：高攀龙
朝代：明

城郭多尘事，入山意始豁。炎暑绝寻游，芳园转閒洁。拂簟卧看云，漱泉涤烦热。疏林来远风，虚堂入新月。湛湛无交心，端居见超越。百营良有极，庶以善自悦。
幽居四乐
作者：高攀龙
朝代：明

我爱管幼安，萧然一水榻。诗书有馀閒，户庭无尘杂。四海方沸糜，吾独深闭閤。辛勤海上归，乐此旧井邑。徵书何为者，莞尔笑不荅。我爱陶元亮，采菊东篱时。悠然南山意，怡悦心自知。北窗睡初起，读书忽解颐。正尔得尊酒，日夕欢相持。我爱陈希夷，神游帝之先。空山后壁下，谷口飞泉边。结庐傍丛竹，开户当清涟。麋鹿游堂上，落华满庭前。幽人在何许，松下方高眠。我爱邵尧夫，缅怀发清吟。当其在百原，危坐必正襟。会此丸中理，宁受外物侵。心空百营息，气静天根深。爰以风月谈，聊见羲皇心。
幽居四乐·其一
作者：高攀龙
朝代：明

我爱管幼安，萧然一水榻。诗书有馀閒，户庭无尘杂。四海方沸糜，吾独深闭閤。辛勤海上归，乐此旧井邑。徵书何为者，莞尔笑不荅。
幽居四乐·其三
作者：高攀龙
朝代：明

我爱陈希夷，神游帝之先。空山后壁下，谷口飞泉边。结庐傍丛竹，开户当清涟。麋鹿游堂上，落华满庭前。幽人在何许，松下方高眠。
幽居四乐·其二
作者：高攀龙
朝代：明

我爱陶元亮，采菊东篱时。悠然南山意，怡悦心自知。北窗睡初起，读书忽解颐。正尔得尊酒，日夕欢相持。
幽居四乐·其四
作者：高攀龙
朝代：明

我爱邵尧夫，缅怀发清吟。当其在百原，危坐必正襟。会此丸中理，宁受外物侵。心空百营息，气静天根深。爰以风月谈，聊见羲皇心。
庚子秋日同友水居静坐
作者：高攀龙
朝代：明

兀兀何为者，朝曦属夕阴。六经疑处破，一气静中深。宵汉孤县榻，乾坤壮盍簪。五湖秋色满，相守岁寒心。
庚戌春日月坡初成
作者：高攀龙
朝代：明

浩浩月初上，月坡正受之。以我无营心，当此独坐时。为筹世中事，无乐可代兹。长林寒风息，春气蔼如斯。万族各萌动，我心岂不知。頫视方舆静，仰观圆象驰。灵襟既无际，一形安足私。持以畀大钧，荣悴非所思。
异草
作者：高攀龙
朝代：明

南山有异草，不逐众卉荣。古澹无颜色，幽芳有馀情。结根千仞冈，似吸阴阳精。小物有至性，近垢不得生。严霜无遗秀，卓彼犹峥嵘。虽非松柏质，可结岁寒盟。世无知之者，含风以凄清。
引泉
作者：高攀龙
朝代：明
体裁：五言绝句

次第竹根泻，相将得到家。鸟啼春雨后，流出满山花。
戊午吟
作者：高攀龙
朝代：明

圣贤止是学为人，学不知天人未真。天在人身春在木，人居天内木涵春。万殊精别方知义，一本穷研始识仁。试看天人无间处，不知天道岂知身。莫为为者是真机，稍著安排便已非。桃自鲜红李自白，鱼能渊跃鸟能飞。不知本体原如是，安得工夫妙入微。看尽古今差谬处，只缘些子见相违。千圣传心一敬修，不知真敬反成囚。欲求一得且永得，须下千休与万休。疏水曲肱常浩浩，百官万务尽悠悠。廓然天地浑无事，一物匈中岂足留。中庸二字圣真诠，来自唐虞一脉传。本体睹闻为入窍，工夫戒惧是天然。但从庸行庸言里，直彻无声无臭先。此是人人真本色，可怜千古作陈编。格物无端成聚讼，起于知本二言分。但知知本即知至，格物何曾有阙文。本在操舟方有舵，本迷乱国为无君。只翻诚意一错简，涤荡青霄万顷云。知本繇来义最深，须从物理细推寻。一灵充塞皆为物，万象森罗总是心。心正涓流俱到海，身修点铁悉成金。细穷物理无多事，只在兢兢顾影衾。不将一事挂匈中，荡荡乾坤在此躬。恰似云开天穆穆，更如冰泮水瀜瀜。因无邪妄名为寂，岂为虚无即堕空。履薄临深缘底事，只愁无浪又生风。吾儒穷理最为先，理彻心空不入禅。穷是十分到底处，理须一物不容前。六经尽向躬行譣，一字不从文义牵。自有豁然通贯日，方知日用是真元。物物其来有定则，自然之则谓之天。但因在物付各物，一任纷然本寂然。随处家庭堪作佛，无须岩壑始修仙。北机实在程门显，何事庐山不细研。闻道如何可夕死，死生原是道之常。不闻有昼可无夜，几见无阴只有阳。道在何从见寿夭，心安始可等彭殇。更于此外求闻道，蹋遍天涯徒自忙。万物同生形不同，犬羊人性岂相通。因观物性明人道，始信人伦是圣功。仁义非于明察外，愚蒙偏蔽事为中。虽云此理几希甚，两字金针是反躬。天载无形触目真，羲皇两画写其神。六爻虽列上中下，一物彊分天地人。读去还知非汝密，悟来方始是家珍。试看爪发生生处，何但枝头可覛春。见易更须知用易，圣人原只用中庸。刚柔见处几先吉，中正亡时动即凶。能惧始终皆免咎，存诚隐显悉成龙。莫言卜筮用为小，动静须占是易宗。人心偏倚道心中，凡念回旋即圣功。精是不迷如日照，一为不二与天同。笃恭为执辰居所，未发为中水不风。圣智聪明收敛尽，寂然不动感而通。孝是修行无价珍，此身在处即吾亲。一禽一草非时剪，五辟三千律可论。仓德饮和供菽水，朝乾夕惕省昏晨。不分富贵与贫贱，大孝光天是守身。事事精详是与非，紫阳以此示全归。初经勉彊须坚苦，渐近天然妙入微。精义无过能择善，入神还只是知几。须知圣学无多法，尺寸基培万仞巍。言行须从拟议成，不从拟议失权衡。拟言本自三缄慎，议动繇于百炼精。率意岂真为率性，争先或恐是争名。须知变化方为易，变化原从拟议生。朱陆当年有异同，祗于稽古稍殊功。存心自合先知本，格物无过要识中。六籍漫从卤莽过，一灵那得豁然通。前贤指示皆精切，后学无讹是晦翁。精气为躯造化功，游魂为变浩无穷。如何谓死为灭尽，反落禅诃断见中。神化自然称不测，有无不著是真空。莫将空字谩归佛，虚实原于微显同。学人须自立根基，三戒当先谨独知。无分少壮老异境，一于财色斗严持。镇重常如五岳峙，防危更似九河堤。大廷暗室心如一，玉粹金精体不亏。
戊午吟·其一
作者：高攀龙
朝代：明

圣贤止是学为人，学不知天人未真。天在人身春在木，人居天内木涵春。万殊精别方知义，一本穷研始识仁。试看天人无间处，不知天道岂知身。
戊午吟·其七
作者：高攀龙
朝代：明

不将一事挂匈中，荡荡乾坤在此躬。恰似云开天穆穆，更如冰泮水瀜瀜。因无邪妄名为寂，岂为虚无即堕空。履薄临深缘底事，只愁无浪又生风。
戊午吟·其三
作者：高攀龙
朝代：明

千圣传心一敬修，不知真敬反成囚。欲求一得且永得，须下千休与万休。疏水曲肱常浩浩，百官万务尽悠悠。廓然天地浑无事，一物匈中岂足留。
戊午吟·其九
作者：高攀龙
朝代：明

物物其来有定则，自然之则谓之天。但因在物付各物，一任纷然本寂然。随处家庭堪作佛，无须岩壑始修仙。北机实在程门显，何事庐山不细研。
戊午吟·其二
作者：高攀龙
朝代：明

莫为为者是真机，稍著安排便已非。桃自鲜红李自白，鱼能渊跃鸟能飞。不知本体原如是，安得工夫妙入微。看尽古今差谬处，只缘些子见相违。
戊午吟·其二十
作者：高攀龙
朝代：明

学人须自立根基，三戒当先谨独知。无分少壮老异境，一于财色斗严持。镇重常如五岳峙，防危更似九河堤。大廷暗室心如一，玉粹金精体不亏。
戊午吟·其五
作者：高攀龙
朝代：明

格物无端成聚讼，起于知本二言分。但知知本即知至，格物何曾有阙文。本在操舟方有舵，本迷乱国为无君。只翻诚意一错简，涤荡青霄万顷云。
戊午吟·其八
作者：高攀龙
朝代：明

吾儒穷理最为先，理彻心空不入禅。穷是十分到底处，理须一物不容前。六经尽向躬行譣，一字不从文义牵。自有豁然通贯日，方知日用是真元。
戊午吟·其六
作者：高攀龙
朝代：明

知本繇来义最深，须从物理细推寻。一灵充塞皆为物，万象森罗总是心。心正涓流俱到海，身修点铁悉成金。细穷物理无多事，只在兢兢顾影衾。
戊午吟·其十
作者：高攀龙
朝代：明

闻道如何可夕死，死生原是道之常。不闻有昼可无夜，几见无阴只有阳。道在何从见寿夭，心安始可等彭殇。更于此外求闻道，蹋遍天涯徒自忙。
戊午吟·其十一
作者：高攀龙
朝代：明

万物同生形不同，犬羊人性岂相通。因观物性明人道，始信人伦是圣功。仁义非于明察外，愚蒙偏蔽事为中。虽云此理几希甚，两字金针是反躬。
戊午吟·其十七
作者：高攀龙
朝代：明

言行须从拟议成，不从拟议失权衡。拟言本自三缄慎，议动繇于百炼精。率意岂真为率性，争先或恐是争名。须知变化方为易，变化原从拟议生。
戊午吟·其十三
作者：高攀龙
朝代：明

见易更须知用易，圣人原只用中庸。刚柔见处几先吉，中正亡时动即凶。能惧始终皆免咎，存诚隐显悉成龙。莫言卜筮用为小，动静须占是易宗。
戊午吟·其十九
作者：高攀龙
朝代：明

精气为躯造化功，游魂为变浩无穷。如何谓死为灭尽，反落禅诃断见中。神化自然称不测，有无不著是真空。莫将空字谩归佛，虚实原于微显同。
戊午吟·其十二
作者：高攀龙
朝代：明

天载无形触目真，羲皇两画写其神。六爻虽列上中下，一物彊分天地人。读去还知非汝密，悟来方始是家珍。试看爪发生生处，何但枝头可覛春。
戊午吟·其十五
作者：高攀龙
朝代：明

孝是修行无价珍，此身在处即吾亲。一禽一草非时剪，五辟三千律可论。仓德饮和供菽水，朝乾夕惕省昏晨。不分富贵与贫贱，大孝光天是守身。
戊午吟·其十八
作者：高攀龙
朝代：明

朱陆当年有异同，祗于稽古稍殊功。存心自合先知本，格物无过要识中。六籍漫从卤莽过，一灵那得豁然通。前贤指示皆精切，后学无讹是晦翁。
戊午吟·其十六
作者：高攀龙
朝代：明

事事精详是与非，紫阳以此示全归。初经勉彊须坚苦，渐近天然妙入微。精义无过能择善，入神还只是知几。须知圣学无多法，尺寸基培万仞巍。
戊午吟·其十四
作者：高攀龙
朝代：明

人心偏倚道心中，凡念回旋即圣功。精是不迷如日照，一为不二与天同。笃恭为执辰居所，未发为中水不风。圣智聪明收敛尽，寂然不动感而通。
戊午吟·其四
作者：高攀龙
朝代：明

中庸二字圣真诠，来自唐虞一脉传。本体睹闻为入窍，工夫戒惧是天然。但从庸行庸言里，直彻无声无臭先。此是人人真本色，可怜千古作陈编。
戊午春月朔登子陵钓台
作者：高攀龙
朝代：明

桐江一片石，千古白云横。世乱无宁宇，岩栖得此生。渔樵亦偶尔，富贵岂吾情。寂莫空山士，安知后世名。
斋中对菊
作者：高攀龙
朝代：明

白日林中静，秋风此室閒。黄华无限意，相对一开颜。
晚步
作者：高攀龙
朝代：明

缓步到溪头，相看事事幽。断云疏岛屿，落日艳汀洲。水静夫容夕，风生芦荻秋。吴歌何处棹，惊起欲眠鸥。
村居
作者：高攀龙
朝代：明

日煖风微杨柳斜，桃华处处点村家。谁人此际能閒坐，载酒东皋醉落霞。桂露瀼瀼欲湿衣，早乘残月出柴扉。天清木叶随风起，閒看流云坐钓矶。小屋深深墐北房，享荼煨芋地炉香。主人暴背书轩下，一卷羲经至夕阳。
村居·其一
作者：高攀龙
朝代：明

日煖风微杨柳斜，桃华处处点村家。谁人此际能閒坐，载酒东皋醉落霞。
村居·其三
作者：高攀龙
朝代：明

小屋深深墐北房，享荼煨芋地炉香。主人暴背书轩下，一卷羲经至夕阳。
村居·其二
作者：高攀龙
朝代：明

桂露瀼瀼欲湿衣，早乘残月出柴扉。天清木叶随风起，閒看流云坐钓矶。
枕石
作者：高攀龙
朝代：明

心同流水净，身与白云轻。
寂寂深山暮，微闻钟磬声。
次刘伯先闭关韵
作者：高攀龙
朝代：明

在在名山寂寂峰，渊泉深处有潜龙。非于太极先天覛，只在寻常日用逢。当默识时微有象，到名言处绝无踪。洗心藏密吾曹事，长掩衡门独抚松。
水居
作者：高攀龙
朝代：明

到此情偏适，安居兴日新。閒来观物妙，静后见人亲。啼鸟当清昼，飞华正苒春。呼童数新笋，好护碧窗筠。
水居
作者：高攀龙
朝代：明

微雨乍过，好风徐来。游云断续，众峰皆开。欢然抚景，尽兹一杯。世事如积，亦巳焉哉。饭饱欣然，荡桨菰芦。菱蔓摇漾，莲云芳敷。今日何日，吾长五湖。其来徐徐，其去于于。举网得鱼，摘我园蔬。享鱼煮蔬，载陈我书。酒中有旨，书中有腴。聊尔东窗，不乐何如。薄苒登楼，四望远畴。时雨既降，农人乍休。乳燕来止，焂鱼出游。万族有乐，吾亦无忧。涉世愈拙，入山宜深。踽踽空谷，悠悠长林。支颐一卷，挂壁孤琴。游目閒云，倾耳鸣禽。清昼埽室，中宵拥衾。无象之色，希声之音。咎誉可远，阴阳不侵。虽乖通理，爰得我心。
水居
作者：高攀龙
朝代：明

有客风尘归去来，兀然孤坐水中台。九龙山似翠屏立，五里湖如明镜开。春雨蕨肥菰米饭，秋风鲈美菊华杯。蒹葭白露伊人在，恣向江天亦快哉。
水居·其一
作者：高攀龙
朝代：明

微雨乍过，好风徐来。游云断续，众峰皆开。欢然抚景，尽兹一杯。世事如积，亦巳焉哉。
水居·其三
作者：高攀龙
朝代：明

举网得鱼，摘我园蔬。享鱼煮蔬，载陈我书。酒中有旨，书中有腴。聊尔东窗，不乐何如。
水居·其二
作者：高攀龙
朝代：明

饭饱欣然，荡桨菰芦。菱蔓摇漾，莲云芳敷。今日何日，吾长五湖。其来徐徐，其去于于。
水居·其五
作者：高攀龙
朝代：明

涉世愈拙，入山宜深。踽踽空谷，悠悠长林。支颐一卷，挂壁孤琴。游目閒云，倾耳鸣禽。
水居·其六
作者：高攀龙
朝代：明

清昼埽室，中宵拥衾。无象之色，希声之音。咎誉可远，阴阳不侵。虽乖通理，爰得我心。
水居·其四
作者：高攀龙
朝代：明

薄苒登楼，四望远畴。时雨既降，农人乍休。乳燕来止，焂鱼出游。万族有乐，吾亦无忧。
水居漫兴
作者：高攀龙
朝代：明

水绿山青自在，日来月往如斯。有味津津谁会，无言默默自怡。柴门春掩寂寂，小楼卧起徐徐。朝来公事几许，过桥东岸观鱼。蝉声参差高柳，荷香远近芳塘。一榻凉风午睡，半卷残书夕阳。杨华点点上下，燕子飞飞去来。春色行看尽矣，山荼还有未开。绿树遮山有态，白云过水无心。一窗半开半掩，四月乍雨乍晴。黄叶疏疏门巷，寒风淅淅蒹葭。人在小楼隐几，夕阳忽度昏雅。桃华一丛为佳，柳树几行足矣。行乐不务其多，人心自不知止。小阁凭阑莞尔，匡床拥被陶然。夜半人声何处，芦华隔浦渔船。一点两点村火，三声四声渔歌。半生得趣不少，百年好景无多。山人别无妄念，三余两饭便足。穜成百树梅华，此是穷奢极欲。靠山一亩穜竹，近水两畦栽华。客至莫愁下箸，二十七穜菜鲑。平沙漠漠两岸，流水弯弯几村。兴至便呼叶渡，归来不掩柴门。临水閒心便远，见山尘虑都消。此间益者三友，一琴一卷一瓢。风来柳线转媚，雨过桃华更妍。著履绕堤散步，自言不减神仙。山人作何功课，终日对山不语。问我此意何如，白云自来自去。赤日堕于西隅，白月升于东牖。我趁于此开尊，佩得金印如斗。
水居漫兴·其一
作者：高攀龙
朝代：明

水绿山青自在，日来月往如斯。有味津津谁会，无言默默自怡。
水居漫兴·其七
作者：高攀龙
朝代：明

桃华一丛为佳，柳树几行足矣。行乐不务其多，人心自不知止。
水居漫兴·其三
作者：高攀龙
朝代：明

蝉声参差高柳，荷香远近芳塘。一榻凉风午睡，半卷残书夕阳。
水居漫兴·其九
作者：高攀龙
朝代：明

一点两点村火，三声四声渔歌。半生得趣不少，百年好景无多。
水居漫兴·其二
作者：高攀龙
朝代：明

柴门春掩寂寂，小楼卧起徐徐。朝来公事几许，过桥东岸观鱼。
水居漫兴·其五
作者：高攀龙
朝代：明

绿树遮山有态，白云过水无心。一窗半开半掩，四月乍雨乍晴。
水居漫兴·其八
作者：高攀龙
朝代：明

小阁凭阑莞尔，匡床拥被陶然。夜半人声何处，芦华隔浦渔船。
水居漫兴·其六
作者：高攀龙
朝代：明

黄叶疏疏门巷，寒风淅淅蒹葭。人在小楼隐几，夕阳忽度昏雅。
水居漫兴·其十
作者：高攀龙
朝代：明

山人别无妄念，三余两饭便足。穜成百树梅华，此是穷奢极欲。
水居漫兴·其十一
作者：高攀龙
朝代：明

靠山一亩穜竹，近水两畦栽华。客至莫愁下箸，二十七穜菜鲑。
水居漫兴·其十三
作者：高攀龙
朝代：明

临水閒心便远，见山尘虑都消。此间益者三友，一琴一卷一瓢。
水居漫兴·其十二
作者：高攀龙
朝代：明

平沙漠漠两岸，流水弯弯几村。兴至便呼叶渡，归来不掩柴门。
水居漫兴·其十五
作者：高攀龙
朝代：明

山人作何功课，终日对山不语。问我此意何如，白云自来自去。
水居漫兴·其十六
作者：高攀龙
朝代：明

赤日堕于西隅，白月升于东牖。我趁于此开尊，佩得金印如斗。
水居漫兴·其十四
作者：高攀龙
朝代：明

风来柳线转媚，雨过桃华更妍。著履绕堤散步，自言不减神仙。
水居漫兴·其四
作者：高攀龙
朝代：明

杨华点点上下，燕子飞飞去来。春色行看尽矣，山荼还有未开。
水居独坐
作者：高攀龙
朝代：明

独坐孤亭四望宽，夜深明月浸溪寒。归来山色如相许，老去秋风转自安。万里云霄看燕雀，百年天地有金兰。尸居未可言匏系，屈指山林事更难。
水居诗
作者：高攀龙
朝代：明

少敦诗书好，长嗜山水娱。一朝谢簪组，而来居菰芦。青山当我户，流水绕我庐。窗中达四野，喜无垣壁拘。桃柳植长堤，菱荷被广渠。徒侣有渔父，比邻惟田夫。虚堂白日静，恍若游黄虞。兀兀日趺坐，欣欣时读书。会兹动静理，常得性情舒。恓然以卒岁，去此将焉如。
水居闭关
作者：高攀龙
朝代：明

幽居无事不开颜，为惜春光只闭关。两眼情亲惟绿野，一生心契有青山。桃华灼灼鸟啼寂，柳絮飞飞人意閒。缓步溪头看落日，月明深竹抱琴还。
水居题壁
作者：高攀龙
朝代：明

涧水泠泠声不绝，溪流茫茫野华发。自去自来人不知，归时长对青山月。
水居饮酒诗
作者：高攀龙
朝代：明

忧危不为己，放逐岂忘君。但愿常太平，把酒看白云。有弟知我好，致我长春华。华红映酒红，日夕饮流霞。春气畼人意，桃华满村家。人如不为乐，天却无此华。
水居饮酒诗·其一
作者：高攀龙
朝代：明

忧危不为己，放逐岂忘君。但愿常太平，把酒看白云。
水居饮酒诗·其三
作者：高攀龙
朝代：明

春气畼人意，桃华满村家。人如不为乐，天却无此华。
水居饮酒诗·其二
作者：高攀龙
朝代：明

有弟知我好，致我长春华。华红映酒红，日夕饮流霞。
洛南县薛厚论妻南氏殉夫烈节
作者：高攀龙
朝代：明

峻如南岳千盘秀，洁比中峰万仞华。薶骨山中应化玉，飞魂天外亦成霞。
游元墓山
作者：高攀龙
朝代：明

春至百蛰作，吾亦难幽居。元墓梅万树，兹游岂当徐。出门日以远，尘事日以疏。终日栖华閒，志意常浩如。入俗苦不足，入山觉有馀。以此成荏苒，欲归还踌躇。吾性最所适，终当期结庐。
游雁荡山
作者：高攀龙
朝代：明

昔我爱邱山，名胜土梦想。去去三十年，尘事空鞅掌。兹游惬始愿，千里遂独往。望山屡驰骛，入谷转疑恍。仰观秋瀑飞，頫听潭流响。阳崖峙雄突，阴洞藏奇敞。幽寻碧涧底，遐瞩紫霄上。春风荡轻阴，百里见开朗。青丹未可图，文翰谁能髣。栖心愿止托，回首空怅怏。胜地古今存，浮生俄顷赏。安得结茅庐，于此一偃仰。
游静乐寺
作者：高攀龙
朝代：明

杖策寻古寺，深山纵所如。古木连溪桥，修篁夹细渠。翳然见人家，茅屋庭除虚。缅怀于此中，坦腹哦诗书。良朋三五人，列岛南北居。兴来相经过，直质返厥初。生与羲皇侣，歾与天地俱。
湖上
作者：高攀龙
朝代：明

道人不识忧，隤然罕所虑。匈中有奇怀，常得山中助。时乘酒半醺，或值睡初卧。独往恣幽寻，欣若有所遇。有时深林行，穿径忽失路。有时湖上还，看云忘所务。凝目孤鸢归，倾耳细泉注。所造趣未极，边陆任昏暮。非关耽清娱，曾是秉远慕。閒心始造理，忙意多失步。嗟尔行道人，迫迫焉所赴。
湖上閒居季思子往适至
作者：高攀龙
朝代：明

正尔山水閒，念吾烟霞友。春风吹微波，日暮倚杨柳。我友惠然至，童仆喜奔走。相别叹经时，相逢虑非久。所欢得晤言，欲言仍无有。默默各自怡，一室閒相偶。夜深不能寐，明月在东牖。
湖干四时歌
作者：高攀龙
朝代：明

竹飒飒兮雪堕，梅寂寂兮月明。芦洲动兮渔火，茅屋响兮书声。春风荡兮柳绿，微雨洒兮桃红。骋裘马兮年少，惜芳菲兮老翁。水溶溶兮林静，云皛皛兮昼长。绿阴浓兮埽径，黄鸟窥兮移床。荷最妍兮朝旭，蝉何急兮晚风。有幽人兮兀兀，乐永日兮融融。气高彻兮远天，虫凄切兮清宵。人所悲兮萧瑟，吾独乐兮阒寥。秋韵馥兮桂树，秋色佳兮菊华。持巨螫兮沽酒，汲惠泉兮享荼。千山皓兮方晓，五湖冰兮复雪。尽大地兮无瑕，如寸心兮不涅。寒风凄兮墐户，淡日煦兮亲人。君何慨兮岁暮，冬不久兮欲春。
湖干四时歌·其一
作者：高攀龙
朝代：明

竹飒飒兮雪堕，梅寂寂兮月明。芦洲动兮渔火，茅屋响兮书声。
湖干四时歌·其七
作者：高攀龙
朝代：明

千山皓兮方晓，五湖冰兮复雪。尽大地兮无瑕，如寸心兮不涅。
湖干四时歌·其三
作者：高攀龙
朝代：明

水溶溶兮林静，云皛皛兮昼长。绿阴浓兮埽径，黄鸟窥兮移床。
湖干四时歌·其二
作者：高攀龙
朝代：明

春风荡兮柳绿，微雨洒兮桃红。骋裘马兮年少，惜芳菲兮老翁。
湖干四时歌·其五
作者：高攀龙
朝代：明

气高彻兮远天，虫凄切兮清宵。人所悲兮萧瑟，吾独乐兮阒寥。
湖干四时歌·其八
作者：高攀龙
朝代：明

寒风凄兮墐户，淡日煦兮亲人。君何慨兮岁暮，冬不久兮欲春。
湖干四时歌·其六
作者：高攀龙
朝代：明

秋韵馥兮桂树，秋色佳兮菊华。持巨螫兮沽酒，汲惠泉兮享荼。
湖干四时歌·其四
作者：高攀龙
朝代：明

荷最妍兮朝旭，蝉何急兮晚风。有幽人兮兀兀，乐永日兮融融。
登华顶峰遂至石梁断崖观瀑布
作者：高攀龙
朝代：明
体裁：古风

晨策凌绝顶，夕栖入浚谷。攒峰插天表，飞瀑掀地轴。昧险骛前赏，升虚骋极目。春风澹冲襟，朝曦扇轻燠。深桃点涧红，弱柳抱溪绿。想见花源人，胡麻饭应熟。神仙不可期，念此媚幽独。
白云篇
作者：高攀龙
朝代：明

遥望白云来，转见白云去。白云去不来，不知散何处。心随白云远，亦随白云迟。欲随白云灭，白云无尽时。
白云篇·其一
作者：高攀龙
朝代：明

遥望白云来，转见白云去。白云去不来，不知散何处。
白云篇·其二
作者：高攀龙
朝代：明

心随白云远，亦随白云迟。欲随白云灭，白云无尽时。
秋华咏 其一 菊
作者：高攀龙
朝代：明

日暮有好怀，閒閒来田閒。篱边见黄菊，相对不知还。
秋华咏 其三 秋葵
作者：高攀龙
朝代：明

华开在今朝，华落不终夕。开落如君恩，丹心不可易。
秋华咏 其二 夫容
作者：高攀龙
朝代：明

夫容临清水，露下颜色冷。山斋人未眠，独步月中影。
秋华咏 其五 芭蕉
作者：高攀龙
朝代：明

山人昼埽室，焚香读周易。泠然万念空，芭蕉照人碧。
秋华咏 其六 紫薇
作者：高攀龙
朝代：明

小窗当北牖，日夕生凉风。最爱竹丛里，忽亚一枝红。
秋华咏 其四 芦华
作者：高攀龙
朝代：明

秋水不可极，月出寒山静。一夜孤舟边，风吹芦华冷。
秋华咏·菊
作者：高攀龙
朝代：明

日暮有好怀，閒閒来田閒。篱边见黄菊，相对不知还。夫容临清水，露下颜色冷。山斋人未眠，独步月中影。华开在今朝，华落不终夕。开落如君恩，丹心不可易。秋水不可极，月出寒山静。一夜孤舟边，风吹芦华冷。山人昼埽室，焚香读周易。泠然万念空，芭蕉照人碧。小窗当北牖，日夕生凉风。最爱竹丛里，忽亚一枝红。
秋月同张伯可吴子往泛溪
作者：高攀龙
朝代：明

不作清溪泛，空令此月孤。寒烟浮欲出，远屿淡疑无。日月高凫鹄，行藏长荻芦。栖迟何必恶，秋色有吾徒。
程酒诗
作者：高攀龙
朝代：明

尼父酒无量，天然中权衡。自非大圣资，刚毖宜服膺。云胡末世下，放饮斯得名。微醺忆尧夫，止酒见渊明。哲者以怡性，愚者以促龄。损此清明躬，受彼昏浊萦。吾以自深省，龟勉持法程。觞以九为极，倍之洽亲朋。上与日月誓，下与山水盟。以此茂对之，杯尽意有赢。世有善饮者，于焉知我情。
考亭恭谒朱夫子
作者：高攀龙
朝代：明

束发自龟勉，所志非浮荣。辨涂慎所之，择术居其贞。魏魏云谷翁，绍孔明六经。群书万卷破，奇功一原并。自从子舆来，倬绝莫与京。如何取径子，繁弦乱中声。计身亦诚便，畔道非所宁。我来拜阙里，斋心矢其诚。归轸探神奥，发轨谨门庭。董道而不豫，聊以拙自成。
至水居
作者：高攀龙
朝代：明

何事驱车缁洛尘，归来烟水味逾真。寒塘古岸五衰柳，落日秋风一老人。兀坐冥然天地古，观书恍尔性情新。未须蒿目忧时事，闻道明君信直臣。
舆中
作者：高攀龙
朝代：明

舆中何所务，得己聊自媚。周道亦何遥，元景去如鸷。前涂有佳人，丽服策名骥。轻风吹远芳，望之不可企。远望欲何为，行行慎吾事。云敛山气佳，风定水容粹。所以至人心，贞吉在不二。妙处绝几微，如醒半如醉。自得此中元，万事皆如弃。其元本无色，君子以为贲。
荻秋杂咏 其一 雪鸥阁
作者：高攀龙
朝代：明

日夕水烟起，细雨渔舟出。草阁生微寒，主人方抱膝。
荻秋杂咏 其三 巢居
作者：高攀龙
朝代：明

远村人语寂，幽入卧方妥。夜半闻清钟，明月当楼堕。
荻秋杂咏 其二 点瑟轩
作者：高攀龙
朝代：明

曰狂我岂敢，聊尔混樵牧。闭门春色深，相看柳条绿。
荻秋杂咏 其四 班荆馆
作者：高攀龙
朝代：明

无客长闭门，客来共心赏。去来亦何心，春风芭蕉长。
荻秋杂咏·雪鸥阁
作者：高攀龙
朝代：明

日夕水烟起，细雨渔舟出。草阁生微寒，主人方抱膝。曰狂我岂敢，聊尔混樵牧。闭门春色深，相看柳条绿。远村人语寂，幽入卧方妥。夜半闻清钟，明月当楼堕。无客长闭门，客来共心赏。去来亦何心，春风芭蕉长。
蔡观察贻余禅衣成夜坐诗寄谢
作者：高攀龙
朝代：明

长林寒风厚，斗室霜气侵。珍重故人惠，有衣亦可衾。中夜每起坐，春温解重阴。明月入我户，流光照鸣琴。念彼世中人，异调难同音。顿使羔裘贤，难执遵路襟。思君三叹息，付之一悲吟。万感既刊落，一息自深深。乃知人心妙，昼夜当温寻。感君衣被意，示我禅定心。获此领中珠，不啻腰缠金。欲悉此中元，何时来盍簪。
诸公招饮石城坞
作者：高攀龙
朝代：明
体裁：古风

胜会宁可常，勿惜此淹留。竹树有嘉荫，班坐无俗流。念我平居日，所爱在山丘。愿得素心侣，引杯相劝酬。今晨惬幽兴，不醉将焉求。未须敕太康，此乐可忘忧。卓哉斜川人，千载心悠悠。
读书山中季弟携具见过
作者：高攀龙
朝代：明

山中读易罢，临风弄瑶琴。丝桐感忧思，无言对岖嵚。有弟爱吾趣，挈壶远相寻。翩翩求羊侣，林下成盍簪。火轮忽衔山，兰地生清阴。崇云星布锦，皓月波流金。融融酒中意，悠悠尘外心。道胜迹自超，虑澹乐非淫。荥名有衰歇，清和良可任。
谪居
作者：高攀龙
朝代：明

自昔悲羁旅，局促讵非迷。丈夫志四方，高楼岂荆扉。昭旷苟在怀，凭运与委蛇。岭海何必恶，四时有丹荑。我来一甲子，即事多所怡。华馆绝尘鞅，水木澹幽姿。好鸟时一鸣，静蕴流天机。纵心八极外，蛰心在几微。历览千古书，此理不吾欺。被服诚无斁，真赏欣自如。持此以永念，可用忘栖迟。自非高堂恋，鹿门乃在兹。
赏华
作者：高攀龙
朝代：明

春风无恙一登台，犹见桃华满径开。无计可留华再住，明年华发约重来。
辛亥春至水居
作者：高攀龙
朝代：明

宇宙何终极，吾念有所止。既罕百岁人，所营一乐尔。禽鱼蔼可亲，湖山斐有旨。引酒召元和，观书悟无始。在昔称达人，往往契斯理。抚己常泰然，此乐庶可恃。
送辰州守瞿元立
作者：高攀龙
朝代：明

秋至林薄佳，幽人自怡悦。閒寻山中侣，偶坐松下石。一酌清冷泉，涤兹当午热。自馀无一事，于性有至适。云胡同心人，简书迫行役。我欲赋招隐，言念斯民厄。以君之操持，所至有膏泽。嚣讼可不听，凶恶当斩绝。六言旧王章，勿惜时提挈。诚然振五品，何必恃三尺。郡斋有馀閒，即是林间客。得意且归来，共泛五湖碧。
郑母寿歌
作者：高攀龙
朝代：明

天回地迥浩茫茫，万象昭列四气翔。人生其中百念长，消松至灵空彷徨。持握径寸寿无疆，专静沈默道之乡。心游至和迓百祥，有子贤哲孙枝昌。委运任遇神不伤，念中无营身轻康。春妍景淑日载阳，莺鸣华发化无方。子孙拜上千年觞，心知和悦乐未央。
采菊
作者：高攀龙
朝代：明

天地有终极，人生岂常尔。年寿不可知，富贵焉足恃。昔为春边荑，今随秋草薙。四时夏代谢，百年递成毁。区区世人心，讵能远物理。所以采菊翁，悠然了斯旨。
静坐吟
作者：高攀龙
朝代：明

我爱山中坐，恍若羲皇时。青松影寂寂，白云出迟迟。兽窟有浚谷，鸟栖无卑枝。万物得所止，人岂不如之。岩居饮谷水，常得中心怡。我爱水边坐，一洗尘俗情。见斯逝者意，得我幽人贞。漠漠苍菭合，寂寂野云荣。潜鱼时一出，浴鸥亦不惊。我如水中后，悠然两含清。我爱华閒坐，于兹见天心。旭日照生采，皎月移来阴。栩栩有舞蝶，喈喈来鸣禽。百感此时息，至乐不待寻。有酒且须饮，把盏情何深。我爱树下坐，终日自翩跹。据梧有深意，抚松岂徒然。亮哉君子心，不为一物牵。绿叶青天下，翠幄苍崖前。抚己足自悦，此味无言传。
静坐吟
作者：高攀龙
朝代：明

静坐非元非是禅，须知吾道本于天。直心来自降衷后，浩气观于未发前。但有平常为究竟，更无元妙可穷研。一朝忽显真头面，方信诚明本自然。一片灵明一敬融，别无馀法可施功。乾坤浩荡今还古，日月光华西复东。莫羡仙家烹大药，何须释氏说真空。些儿欲问儒宗事，妙诀无过未发中。一自男儿堕地来，戴高履厚号三才。未曾一膜颜先隔，何事千山首不回。一静自能开百障，老翁依旧返婴孩。从今去却蒲团子，鲲海鹏天亦快哉。
静坐吟·其一
作者：高攀龙
朝代：明

我爱山中坐，恍若羲皇时。青松影寂寂，白云出迟迟。兽窟有浚谷，鸟栖无卑枝。万物得所止，人岂不如之。岩居饮谷水，常得中心怡。
静坐吟·其一
作者：高攀龙
朝代：明

静坐非元非是禅，须知吾道本于天。直心来自降衷后，浩气观于未发前。但有平常为究竟，更无元妙可穷研。一朝忽显真头面，方信诚明本自然。
静坐吟·其三
作者：高攀龙
朝代：明

一自男儿堕地来，戴高履厚号三才。未曾一膜颜先隔，何事千山首不回。一静自能开百障，老翁依旧返婴孩。从今去却蒲团子，鲲海鹏天亦快哉。
静坐吟·其三
作者：高攀龙
朝代：明

我爱华閒坐，于兹见天心。旭日照生采，皎月移来阴。栩栩有舞蝶，喈喈来鸣禽。百感此时息，至乐不待寻。有酒且须饮，把盏情何深。
静坐吟·其二
作者：高攀龙
朝代：明

一片灵明一敬融，别无馀法可施功。乾坤浩荡今还古，日月光华西复东。莫羡仙家烹大药，何须释氏说真空。些儿欲问儒宗事，妙诀无过未发中。
静坐吟·其二
作者：高攀龙
朝代：明

我爱水边坐，一洗尘俗情。见斯逝者意，得我幽人贞。漠漠苍菭合，寂寂野云荣。潜鱼时一出，浴鸥亦不惊。我如水中后，悠然两含清。
静坐吟·其四
作者：高攀龙
朝代：明

我爱树下坐，终日自翩跹。据梧有深意，抚松岂徒然。亮哉君子心，不为一物牵。绿叶青天下，翠幄苍崖前。抚己足自悦，此味无言传。
韬光山中杂诗
作者：高攀龙
朝代：明

开窗北山下，日出竹光朗。楼中人兀然，鸟崔时来往。山黛浓于染，丹枫閒翠竹。远见白日间，山僧结小屋。寒风客衣薄，依岩暴朝旭。坐久不知还，山童报黍执。日暮山寂然，树响栖乌下。独行深涧边，野华摘成把。时穿深竹坐，人境忽如失。落日照前山，松间一僧出。
韬光山中杂诗·其一
作者：高攀龙
朝代：明

开窗北山下，日出竹光朗。楼中人兀然，鸟崔时来往。
韬光山中杂诗·其三
作者：高攀龙
朝代：明

寒风客衣薄，依岩暴朝旭。坐久不知还，山童报黍执。
韬光山中杂诗·其二
作者：高攀龙
朝代：明

山黛浓于染，丹枫閒翠竹。远见白日间，山僧结小屋。
韬光山中杂诗·其五
作者：高攀龙
朝代：明

时穿深竹坐，人境忽如失。落日照前山，松间一僧出。
韬光山中杂诗·其四
作者：高攀龙
朝代：明

日暮山寂然，树响栖乌下。独行深涧边，野华摘成把。
韬光静坐
作者：高攀龙
朝代：明

偶来山中坐，兀兀二旬馀。澹然心无事，宛若生民初。流泉当几席，众山立庭除。高树依岩秀，修篁夹路疏。所至得心赏，终日欣欣如。流光易差沱，此日良不虚。寄言缮性者，速驾深山居。
题吴之矩云起楼
作者：高攀龙
朝代：明

吾友搆高楼，上与南山友。推窗延诸峰，凭几揖群阜。楼中列万卷，亦贮泉百缶。彝鼎皆商周，图书悉科斗。客来赏奇文，疑义相与剖。递品阳羡荼，呼取惠山酒。或时自晏坐，澹然一何有。青山时出云，白云时入牖。焂忽曳作衣，亦或变为狗。起灭千万端，巧历能算否。人生一如此，幻化安能久。借问天壤閒，何者是不朽。
题画
作者：高攀龙
朝代：明

翠霭青峰欲上楼，绿杨一带野帆幽。携琴时向沙边坐，閒对春风数白鸥。
题画竹
作者：高攀龙
朝代：明

此君有高节，亭亭自孤植。总多千亩阴，不碍青山色。
鲁两生
作者：高攀龙
朝代：明
体裁：古风

吾爱鲁两生，面折叔孙子。洒然挥之去，身隐名不纪。是时风云际，岂不愿膴仕。大道吾所闻，曲学有深耻。从此谢世人，聊以保厥美。
黄龙庵访超然上人
作者：高攀龙
朝代：明

山深昼寂寂，樵语声屑屑。一径入青蔼，竹木夏秀洁。有僧赤脚眠，长啸天地裂。见我掇衣起，坦腹笑咥咥。任真无盖藏，布怀不曲折。摘茗煮鲜泉，豆芋楚楚设。充然可供客，足已了不缺。引我看泉石，发兴皆奇绝。挥手别之去，中心自怡悦。
别正使黄公
作者：高敬命
朝代：明
体裁：七言律诗

好音无路托西归，心逐仙查自奋飞。鸭水寒波添别泪，鹘岑晴雪点征衣。谩将便面藏怀袖，何计承颜御靮鞿。匏系海滨身已老，百年形影欲谁依。
自君之出矣
作者：高文祺
朝代：明
体裁：乐府曲辞

自君之出矣，不种相思树。思君如春草，多在无人处。
淩〈高欠〉台和许浑韵
作者：高昂
朝代：明
体裁：七言律诗

歌舞三千梦不回，春风依旧扫行台。青山似怨蛾眉老，芳草曾承翠辇来。离燕有情还自语，野棠无主为谁开。断碑文宇多零落，犹自摩挲玩古苔。
长洲怀古和刘沧韵
作者：高昂
朝代：明
体裁：七言律诗

猎猎西风吹劫灰，荒基犹是旧楼台。长江无际青山出，返照微明白鸟来。压酒吴姬还解笑，行吟楚客不胜哀。停车欲问前朝事，浅渚芦花几度开。
紫水渔舟
作者：高曰琏
朝代：明

数间茅屋闻溪芷，散发渔翁卧居此。日暮钓舟自往还，云白山青水光紫。
初归
作者：高材
朝代：明

照眼芙蕖薄宦回，欢迎稚子驾船来。携亲不敢携鱼鲊，裕后何妨剩砚台。漫说风波满平地，且呼朋旧共深杯。酒酣拔剑婆娑舞，自笑丹心老未灰。
寄怀少梅山人
作者：高材
朝代：明

千里逢迎抱素琴，独怜子晋是知音。婆娑老子欲长啸，犹愧苏门鸾凤吟。
游委羽山次孙邦采韵
作者：高材
朝代：明

糁糁松花树树金，仙人跨鹤剩空林。洞门方石还遗迹，鼎里玄丹独悟心。笑我未除湖海气，怜君能发凤鸾吟。青春况是天崖暮，莫惜花前酒重斟。
水肥斋
作者：高松声
朝代：明
体裁：七言律诗

独筑茅庐在水西，开畦种竹近前溪。风翻弱柳鸟声涩，日暖繁花蝶眼迷。饮水心安肥病骨，抛书梦适类山栖。等閒老我无他好，五岳犹思一杖藜。
与林九龙门夜宿迟明赠别兼寄周一玄
作者：高柄
朝代：明

江郭梅已白，飞霜肃严冬。故人惜短景，握手龙门东。群壑倏暝色，虚亭寒夜空。明灯照孤月，相对情未终。明发忽惆怅，拂衣如飘风。长天西北倾，三山落云中。中有淡荡人，孤高含清真。三年阔风采，百里悲胡秦。前日游远方，登堂别严亲。出门向西笑，逸气凌秋旻。雪度日边棹，风吟江上蘋。清诗落吴楚，此地生阳春。郢曲和者稀，剑歌不复陈。归来使酒气，酒酣气益振。青楼唤歌舞，日见罗衣新。却笑相如宅，凄凉四壁尘。交欢徒结面，肝胆向谁陈。因子写远意，风期越江滨。
九日同郑二逸人董七侍读林一秀才雨中宴集朱聘君碧潭轩以微雨潭上来分得微字
作者：高柄
朝代：明

微霜昨夜塞鸿飞，雨里逢君未授衣。华馆把杯仙菊润，青山对面故人稀。泉飞百道溪声远，风度重林酒气微。明日相逢乘霁景，登临不用怨斜晖。
九月八日郭南山亭宴集分得下字
作者：高柄
朝代：明

海国霜气凉，秋声落遥野。乾坤肃以清，收纳瞩多暇。出郭寻幽期，同人命轩驾。载酒入翠微，凭高憩层榭。苍山横黄云，大江天共泻。飞雨霞际晴，夕阳雁边下。江山满陈迹，今古成代谢。千载同一时，黄花笑盈把。酣歌林壑暝，新月松萝挂。高兴殊未平，临风独悲咤。
储御史光羲田家杂兴
作者：高柄
朝代：明

野老安贫贱，力作不辞苦。把锄行晨风，南山看禾黍。今秋谷稍登，方思广场圃。归来茅檐下，团团聚儿女。落日在西山，悠然望孤渚。昨宵天始寒，虫声满篱户。田家衣食薄，黾勉岁时取。掩关未成眠，东邻响机杼。
刘随州长卿江中晚钓寄荆南一二相识
作者：高柄
朝代：明

楚水东去远，故人离别心。登舟望落日，岸绝荆门阴。晚棹向孤屿，收纶度前林。天寒大泽暝，鸟没长淮深。十载梦烟波，幽期共投簪。白鸥故友待，向我如招寻。渺渺初月色，嗷嗷飞鸿音。相思若千里，遥寄沧浪吟。
古咸阳行
作者：高柄
朝代：明

长安古城尽禾黍，故国荒凉变今古。秦地山河满夕阳，汉家宫阙随尘土。咸阳昔时何壮哉，离宫复道飞空回。五陵白日歌钟起，三辅红尘车骑来。一朝坐见繁华歇，冠盖散为烟雾灭。草木犹缠战血腥，丘墟尚带行轮辙。年代悠悠经几秋，空馀渭水向东流。回中古道无游辇，关内何门寻故侯。伤心此地不能道，惆怅雄图成蔓草。惟有终南万仞青，年年阅尽行人老。
同游六平山探得烛字
作者：高柄
朝代：明

出郭秋已深，寒原骋心目。爱君幽栖地，市廛若林谷。初月谐晚寻，同人遂成宿。楼虚在山翠，书声向乔木。飞雨一峰来，微云度疏竹。清镫对残尊，孤琴写幽曲。自得静者心，何须游秉烛。
同群公饯郑五秀才至鼓山寺分题赠别赋得临沧亭
作者：高柄
朝代：明

屴崱海上秀，中峰开禅宫。飞亭挂空翠，直上临方蓬。溟涨在几席，天光映帘栊。目极万里外，但见清濛濛。曙色从东来，晃然灵境空。登临岂不伟，别意叹无穷。
夜泊官塘见新月
作者：高柄
朝代：明

落日长川暝，孤舟独客愁。若为今夜月，不是故园秋。片影悬珠斗，微光下玉钩。心期明镜满，指日大刀头。
寄林七膳部兼呈林怀之广文
作者：高柄
朝代：明

无诸台下叶初黄，客里相逢值早霜。秋馆醉看仙菊满，禅房坐识雨花香。别来塞雁江云隔，梦去青山海路长。白发广文凭问讯，门前还有几升堂。
寄陈五先辈
作者：高柄
朝代：明

春山曾共赏，一别又西风。岐路非关远，心期恨不同。暮天孤嶂静，秋水夕阳空。为有相思寄，云边送断鸿。
将归龙门留别冶城诸游好
作者：高柄
朝代：明

海水与别意，相看更谁深。长风向东来，吹我东归心。怅然旧山云，苍茫远洲树。一雁飞晴空，翩翩又东去。此别非万里，后游当几时。衔杯不尽欢，握手翻成悲。我去听寒泉，君留钓台月。唯有长相思，因之寄天末。
山泉赏
作者：高柄
朝代：明

群嶂横秀气，飞流落云中。阴厓写古雪，月壑垂长虹。洄注石镜净，秋临遥天空。孤赏忆谢朓，青山度松风。
岑补阙参同诸公登慈恩寺浮图
作者：高柄
朝代：明

香界出尘表，孤标屹峥嵘。直上凌半空，言是羽翼成。迥梯接元气，磴道盘青冥。雄观隘川岳，乃觉形神轻。俯视寒渭白，平临终南青。神州一掌中，双阙云端明。穷历诸磴尽，飒然凉飙生。千峰挂飞雨，秦塞何凄清。早割区中缘，永怀参道情。今日高兴尽，期君谢浮名。
峤屿春潮
作者：高柄
朝代：明

瀛洲见海色，潮来如风雨。初日照寒涛，春声在孤屿。飞帆落镜中，望入桃花去。
得郑二宣海南手札
作者：高柄
朝代：明

番禺天外古交州，念子南行恋旧游。故国又经花落后，远书翻寄雁来秋。梅边野饭逢人少，海上青山对客愁。为报罗浮云影道，早随明月引归舟。
拟奉和早朝大明宫之作
作者：高柄
朝代：明

明光漏尽晓寒催，长乐疏钟度凤台。月隐禁城双阙迥，云迎仙仗九重开。旌旗半掩天河落，阊阖平分曙色来。朝罢佩声花外转，回看佳气满蓬莱。
拟苏许公颋侍宴安乐公主新宅应制
作者：高柄
朝代：明
体裁：七言律诗

飞构云边帝子家，宸游天上驻仙车。玉杯春醉平阳馆，银汉秋行博望查。万树芳花迎日吐，千条弱柳向风斜。皇情爱物欢无极，能使群心恋翠华。
早雁
作者：高柄
朝代：明

凉霜八月塞天寒，飞度衡阳楚水宽。少妇楼头初掩瑟，一行先向夕阳看。
春涧幽亭
作者：高柄
朝代：明

林下云水香，幽亭识花气。相看话所思，春色令心醉。之子寻幽期，孤琴入空翠。
晚春寄怀林八员外董七侍读先有游董岩之期
作者：高柄
朝代：明

黄鸟堪求侣，青山独掩扉。相思空夜月，一别换春衣。江树云边出，林花雨外稀。董岩佳赏地，连佩莫相违。
望庐山作
作者：高柄
朝代：明

挂席度彭蠡，停桡望匡庐。苍苍五老峰，秀出东南隅。气势掩衡霍，峥嵘压东吴。千岩散秋色，倒影澄江湖。倏忽霁飞雨，瀑流挂香炉。悬崖残雪古，涧落垂虹孤。耸目万仞表，茫茫飞鸟无。飘然挹空翠，心与浮云俱。我欲呼谪仙，结巢松已枯。迟回徒仰止，飞鹢上天衢。
松岭樵歌
作者：高柄
朝代：明

峻岭饶朽木，采之行且歌。歌长白云外，远与松声和。日落望烟归，山风吹薜萝。
梅江谣留别梅江诸友
作者：高柄
朝代：明

六月登玉京，炎蒸欺人不可行。侧闻梅江水，寒冰玉壶只如此。梅江之水千丈深，人言此水直千金。千金未必称人意，我欲爱之清烦襟。皆山樵人坐我语，相携寻幽指何许。尘心飞度象湖云，水阔天长未言苦。青眼故人如白鸥，招邀待我黄沙头。采秀探奇入灵境，上攀龙峰最高顶。龙峰绝顶窥蓬瀛，登高望远形神清。大江茫茫写溟涨，元气浩浩无虚盈。飞涛一发雪花白，遥山数点琉球青。欹帆侧柁凌空阔，历乱中流棹歌发。居人云水弄生涯，撇网抛纶到穷发。君不见龙峰山阳五百家，龙峰市上半鱼虾。儒生不学老农稼，青门多种故侯瓜。三尺儿童诵诗礼，向余亦指长风沙。一严兵备限荒服，百雉孤城镇海涯。孤城残戍扬威武，岛夷蛮胡窜如鼠。清秋幕府偃旌旗，白日辕门卧貔虎。如此承平百事无，江山所以待吾徒。贤豪倾倒平生意，琼杯绮席来相娱。我爱江山对君酌，江山笑我辞猿鹤。从来心事恋烟霞，渐老谁知愧林壑。今日向君倾绿尊，千觞不断别离魂。临歧挥手谢知己，飞心骋目瞻天门。兴为《梅江谣》，醉别梅江去。他年此地濯尘缨，忆得西城别君处。
水竹居
作者：高柄
朝代：明

清溪入云木，隐处林塘深。微月到流水，泠泠竹间琴。虚声起遥听，天影澄远心。余亦鸾鹤群，将期此投簪。
江上扁舟图为林维德赋
作者：高柄
朝代：明

扁舟一叶楚天寒，远树空江野照残。忆得湘潭归棹晚，千峰倒影镜中看。
江亭别
作者：高柄
朝代：明

春江澹澹白鸥波，一曲阳关为尔歌。莫向樽前惜沈醉，青山长在别离多。
牛路春耕
作者：高柄
朝代：明

浅渚蒲叶长，深村杏花吐。东皋春事兴，尽室相随去。谷鸟劝我歌，青山澹吾虑。日暮望柴关，牛涔取归路。
秋江渔唱
作者：高柄
朝代：明

大川饶数罟，浅渎无吞舟。日暮收我纶，唱歌度中流。歌长入空阔，两岸江声秋。断续和鸣榔，摇飏随狎鸥。曲终人不见，云水空悠悠。
秋江离思送朱大之京
作者：高柄
朝代：明

暮色带远屿，大江浩悠悠。临分未能别，红叶满汀洲。夫子何所适，绮纨上国游。凉风吹飞旆，沙路鸣紫骝。载酒江上石，把杯对高秋。遥山微雨晴，夕阳在孤舟。海茜去翩翩，焉能狎群鸥。青云可翘首，沧波正安流。
答陈沧洲留别之作
作者：高柄
朝代：明

海上春欲暮，楼头花满林。一樽风雨夕，千古幽期心。平旦忽惆怅，怆然惜离襟。踟蹰歌白雪，留赠比黄金。十日不尽欢，临岐徒悲吟。举目望霄汉，浮云蔽重阴。沧洲渺何许，春水洪涛深。此别非万里，无时间徽音。以我子猷船，期君安道琴。毋为叹白发，岁晚重招寻。
绿杨双燕图
作者：高柄
朝代：明

三月白门道，垂杨千树花。君看双燕子，飞去入谁家。门巷失故垒，时来拂枝斜。春风更相惜，莫与乱栖鸦。
衡江夕露
作者：高柄
朝代：明

大江白露下，秋气横沧浪。夜色不映水，微风忽吹裳。孤舟待明月，时闻兰杜香。
赋得吴航渡送赵少府之京
作者：高柄
朝代：明
体裁：古风

君不见吴航渡，河上萧萧多古树。树根积石长青苔，应是昔人系舟处。寂寞寒潮自往还，关河北望空云山。天浮百粤荣光歇，海接三吴霸气寒。吴王城阙几千载，舸舰何年到闽海。危樯峻橹逐飘风，今日吴航名尚在。江上年年春草新，城头车马往来频。野鸟不知惊候吏，垂杨空自送行人。
赋得吴航渡送赵少府之京
作者：高柄
朝代：明

君不见吴航渡，河上萧萧多古树。树根积石长青苔，应是昔人繫舟处。寂寞寒潮自往还，关河北望空云山。天浮百粤荣光歇，海接三吴霸气寒。吴王城阙几千载，舸舰何年到闽海。危樯峻橹逐飘风，今日吴航名尚在。江上年年春草新，城头车马往来频。野鸟不知惊候吏，垂杨空自送行人。
赋得客中送客
作者：高柄
朝代：明

在山每送客，客行思未已。他乡此别君，离情满天地。长空一飞雁，落日千里至。故园未同归，寄君两行泪。
赋得春草碧色送丘少尹归四明
作者：高柄
朝代：明

春色有佳兴，送君惜别情。帐前见芳草，绿尽空江浔。千里霭晴翠，夕阳烟际深。遥分白鸥水，近映青枫林。萋萋满行衣，苒苒生别心。王孙行当归，蘪芜思越吟。
赋得灯前细雨赠别郑浮丘雨字韵
作者：高柄
朝代：明

野馆昏色来，明灯静深坞。故人惜睽违，共此尊前雨。寒影明远心，夜声带离苦。飘萧初拂席，飒沓仍近户。重霭湿余芳，宿云暗平楚。明发送君行，凄凄满南浦。
赋得罗浮霜月怀郑二逸人
作者：高柄
朝代：明

海国梅始白，飞霜动鸣钟。寒空一片月，挂在罗浮峰。夜色不映水，清光与之同。百里皆瑶华，千林闭幽风。萧条岩际叶，嘹唳云边鸿。远客起遥念，沧波思千重。梦回明镜没，寂寞闻幽蛩。
赠友渔樵歌
作者：高柄
朝代：明

我本渔樵者，结交青云人。朱门华馆不下士，青山白屋归来贫。闻君爱与渔樵友，每逐渔樵在林薮。两屐松风万壑间，孤舟萝月双溪口。朝与渔者亲，暮与樵者邻。山厨束薪煮白召，野饭折荷包紫鳞。春风行歌出林曙，落日叩舷渡江渚。负策閒随黄鸟吟，濯缨时对骚人语。世人结交徒结名，黄金不多交不成。羡君不交黄金贵，却友渔樵如弟兄。
远屿堆蓝
作者：高柄
朝代：明

江晚波自阔，天空谐远寻。渚霞霁孤岛，绿映沧浪深。残日镜中没，馀晖在前林。黛云结玄发，碧气横素襟。其以罨画山，寄君无声吟。
送秀上人远游
作者：高柄
朝代：明

一灯初别祖师禅，孤月寒云思渺然。飞锡却从红日外，浮杯还渡白鸥前。寻钟野寺经残雪，乞食春城向暮天。我有采真秋兴逸，相期何处听寒泉。
送许志学北游
作者：高柄
朝代：明

闻说幽并北，严冬雪作花。长空无过雁，念子独辞家。朔月迎仙棹，滦云引客车。蓟门登览处，颙望忆京华。
送雪峰僧龙渊归三山
作者：高柄
朝代：明

新持半偈出青莲，孤鹤閒云思渺然。金锡来承天汉语，紫衣归坐雪峰禅。寻钟野寺残山外，漱齿寒流落照边。行至东林休结社，松枝已偃旧房前。
郭晦之归扆峰群公相送至光严寺分得客字
作者：高柄
朝代：明

化城负东郭，地古严公宅。同佩结幽寻，况值将归客。山门坐翠微，萝径入松柏。定水注行衣，香云绕离席。衔杯双树间，百里见海色。日暮各分飞，空山夜寥寂。
酬林一和闲斋见怀之作
作者：高柄
朝代：明

东山遥夜雁归声，两地相思旧感生。芳草白云无那别，春风黄鸟若为情。双溪日下鸥波静，独树原头猎火明。谁道离居成寂寞，好文地主久知名。
醉歌行郑二广文西斋宴集（分得"一"字）
作者：高柄
朝代：明

吾爱郑夫子，妙年振英声。读书不肯死章句，笑杀当时鲁两生。男儿何事空饥饿，角巾啸起东山卧。三奏《阳春》和者稀，立谈古人独知我。知我家无二顷田，几翻相见客中怜。开心写意不足惜，千金散尽还依然。广文高馆归来好，挝鼓谈经日应早。堂下诸生揖郑虔，门前食客谒平原。倾家禄米三百斗，一岁只供沽酒钱。西斋为余造瑶席，满堂尽是青云客。绮席金盘苏合香，银瓶绿酒玻璃色。昨夜东风天际来，桃花笑人历乱开。春光如此得几日，毋多酌我何为哉？山公不解倒骑马，习池春水空莓苔。我歌白云兴偏逸，君起挥毫夸第一。空名何用挂百年，剧饮唯须醉千日。郑夫子，听我歌。与君更进酒，但使朱颜酡。君不见陌头杨柳色青青，飞花昨日吹满城。又不见乐游原上咸阳道，汉阙秦陵几回好。昔时歌吹激浮云，今日残阳映衰草。不用悲歌空断肠，请君劝客勿停觞。古来唯有留宾驿，到处逢人说郑庄。
重送许子之巴西
作者：高柄
朝代：明

双凫新被命，万里远从官。闻说巴山好，何愁蜀道难。峡猿惊印绶，蛮吏识衣冠。圣德怀荒服，贤劳莫惮烦。
野渡横舟
作者：高柄
朝代：明

落帆逗前浦，渡口喧已寂。野艇横浅流，空江带愁色。渔归绝岛遥，鸟度群山夕。应有待潮人，吟成山月白。
除夕
作者：高柄
朝代：明

腊尽雪初晴，春回促漏声。孤灯亲远客，一岁只残更。律候青阳转，年随白发生。迎新应待旦，端佩谒承明。
韦苏州应物西郊燕集
作者：高柄
朝代：明

原野谷雨霁，熙阳丽芳辰。良游出西郭，集我平生亲。野酌藉芳草，飞花落衣巾。时闻幽鸟哢，复眺群山新。眷此不尽欢，行当念徂春。回心勿暌离，愿言保其真。
顾山斋分韵志别
作者：高柄
朝代：明

孤云与独鹤，千里怅悠悠。时因长风吹，双落碧海头。郑侯念长违，董子经时别。几望西南天，孤吟啸台月。昨日放扁舟，辍棹三江流。中夜造我语，片言解离忧。逸兴横素襟，吐辞若流水。挥杯对黄花，兀然不知醉。欢乐情未极，复此成分飞。矫首秋风外，徒惊蕙草稀。
题云林书隐图赠梅江许宗显
作者：高柄
朝代：明

爱尔江海居，清风继箕颍。起予丘中赏，逸兴探灵境。粉墨含天光，丹青藏云影。窗开象湖阴，帘捲龙峰顶。林静弦诵閒，波空棹歌冷。沧浪可洗心，白鸥待孤艇。
题千里掀篷图效常建体
作者：高柄
朝代：明

日没川路阔，松阴澄晚流。掀篷卧天色，超忽江潭秋。渚月镜中净，孤辉漾轻舟。心将空际云，身与波上鸥。了视无外物，旷然神远游。予亦沧浪情，从君问方洲。
题华峰望日图
作者：高柄
朝代：明

飞步青莲花，耸身凌紫霞。天鸡弄海色，西挂三峰斜。咽漱太阳精，逍遥金母家。长安日下影，回首望京华。
题台江别意饯顾存信归番禺
作者：高柄
朝代：明

置酒台江上，怅然伤解携。番禺天万里，矫首南云低。停舟对君日将暮，目送南云指归路。乡梦多随蜃母楼，家林近入扶桑树。沧浪浩荡杳难期，此别重逢又几时。东去台江应到海，唯因流水寄相思。
题叶士谨石林精舍
作者：高柄
朝代：明

开径馀松菊，藏书富简编。砚池春霁雨，琴几晚凉天。酒伴呼浮白，儒生问草玄。应耽名教地，倚杖信流年。
题画秋景
作者：高柄
朝代：明

疏林远岫带烟霏，积水长天合翠微。何处寒声随落叶，一行新雁向南飞。
题界画台阁
作者：高柄
朝代：明

铜雀高楼借日悬，姑苏舞榭入云烟。繁华一落金屏影，半是吴山邺水边。
题红白莲
作者：高柄
朝代：明

素艳秾华似斗开，露房双启暗香来。只疑月下瑶池会，半出红妆捧玉杯。
题赤壁图
作者：高柄
朝代：明

赤壁江山几度秋，画图仍见旧时游。祗今惟有东山月，夜夜清光照客舟。
题赵大年小景
作者：高柄
朝代：明

独卧荆扉拂曙开，啼莺相唤故人来。落花昨夜迷行迹，先遣家僮扫石苔。
题边文进桃花双禽图
作者：高柄
朝代：明

词人工粉墨，花底见双禽。青鸟飞来日，瑶池春色深。乱红看欲雨，幽哢听非琴。莫到成蹊处，金丸满上林。
题邑生陈溢钟山草堂
作者：高柄
朝代：明

钟山抱蓝田，水木含清气。爱尔静者居，草堂在山翠。帘栊映竹开，几席侵花置。野客载酒过，山僧抱琴至。陶然接欢赏，邈尔成幽契。月出天海空，云生石门闭。岱溪樵唱来，沙头松声细。佳趣足淹留，远心更迢递。维时属休明，岩穴无遗弃。终南登捷径，北山裂荷制。予亦问山灵，斯人果忘世。
题雪毬花
作者：高柄
朝代：明

玉簇云开雪作团，轻盈冷艳不胜寒。王孙蹴鞠归来晚，犹爱冰姿镜里看。
龟湖晚钓
作者：高柄
朝代：明

湖上夕水寒，潜鳞避深钓。野老本无营，一竿挂残照。人知白首心，我爱沧浪调。何必客星高，将贻故人笑。
一剪梅
作者：高濂
朝代：明
体裁：曲

外上：白发萧萧今已老。归閒堪守林皋。梦回青琐恋王朝。欲报图劳。且教子勤劳。
一剪梅
作者：高濂
朝代：明
体裁：曲

外末上：捐驹几度建康城。堪厌风尘。还逐风尘。净上：飞花点点怯残春。羞对游人。还逐游人。
一剪梅
作者：高濂
朝代：明
体裁：曲

老旦上：绣窗风雨促残年。莺花又遍春园。青衿朝暮喜承欢。志在齑盐。乐在斑斓。
一剪梅
作者：高濂
朝代：明
体裁：曲

老旦同旦上：病中孤馆自嗟呀。才说离家。便恨离家。旦：閒庭开遍紫薇花。人在天涯。病害天涯。
一封书
作者：高濂
朝代：明
体裁：曲

老旦：尊姑听楷宣。花向长安马上看。今一事赧言。陈女曾同枕席欢。两下姻缘簪已定。早卜归期合锦鸳。乞垂怜。望周全。夫妇恩深感百年。
一撮棹
作者：高濂
朝代：明
体裁：曲

生：马前路恨杀人山外山。旦：灯前梦要见他难上难。生：睁睁眼。两下里恨冲天。旦：又怕人瞧破。待留他怎上前。老：休嗟叹。及早夺锦衣还。众姑春风里早把好音传。
一斛珠·木香
作者：高濂
朝代：明

人间春尽。林园花落红成阵。千条细蕊摇香粉。惹笑增怜，月底偏温润。影玉浮霜檀麝喷。恨教飘雪风成阵。独令芳草知丰韵。惜玉怜香，门外无人问。
一箩金·黄菊
作者：高濂
朝代：明

轻烟细雨当重九。篱伴孤芳，香为金风透。翠叶黄英怜独秀。弄月欺霜枝影瘦。三径人归花下酒。一段风流，占却秋时候。最是黄花怜故旧。不嫌茅屋年年有。
七娘子
作者：高濂
朝代：明
体裁：曲

外上：守官清似水。寇平万境同欢。
万年欢·除夕
作者：高濂
朝代：明

次纪其除，喜酒媚椒花，人争献寿。灯焰金莲，那更炭然香兽。今岁今宵去也，看明日、明年还又。总乾坤、岁岁更新，何事人愁如旧。夜来歌吹千门早，迎春送腊，残更共守。墙角寒梅，相对似怜白首。暗想岁月催人，何异摧枯拉朽。尽狂歌，醉乡潦倒，说与世掸参透。
三字令·五九菊
作者：高濂
朝代：明

一种菊，两浮香。当夏日，开梅雨，为端阳。荡金风，摇玉露，惜重阳。延清赏，对秋光。英可餐，花可插，酒可尝。不须愁，不须怨，不须忙。
下山虎
作者：高濂
朝代：明
体裁：曲

生：黄昏月下。意惹情牵。才照得双鸾镜。又早买别离船。哭得我两岸枫林都做了相思泪斑。打叠凄凉今夜眠。喜见我的多情面。花谢重开月再圆。又怕你难留恋。好一似梦里相逢。教我愁怎言。
不是路
作者：高濂
朝代：明
体裁：曲

丑上：回首江濆。又见门前柳色阴。忙投奔太奶奶。小奶奶。叩头。。天边青鸟寄佳音。老旦：怎么是这等称呼。敢是相公中了。丑：中了。有书寄上。老旦：意方伸。望中喜得龙门信。不枉我西风促去程。旦：自沈吟。为何不问我旧时人丑：这一封书单为着小奶奶亲事的。教我。报君闻。刘郎到日桃花尽。他意在重封蜡一痕。旦作羞介：休得胡说。丑：休遮隐。两家供状今番定。你且看他书信。
不是路
作者：高濂
朝代：明
体裁：曲

净：你试问行藏。先进他家要酌量。你去和他讲。孤穷姻戚来相傍末：知道了。。到华堂。慇勤顿首来投上。外：起来。你是谁人到此。末：欲说交颐泪两行。小人是陈家陈旺。老旦：正是陈亲家的旺官。亲母安否如何。末：言之不尽。他们亲自到门墙。老旦：为何到此。莫非谎说。末：敢为虚诳。敢为虚诳。
不是路
作者：高濂
朝代：明
体裁：曲

净：径绕长蛇。要见的人儿何处也。把帘遮。落花满地空台榭。未许红尘略近些。开门开门。旦：是谁的吠犬迎来花外客。作藏词科：我把冷眼儿窗前偷看者。净：休躲撇。为因閒暇来松舍。旦：向前迎接。向前迎接。
不是路
作者：高濂
朝代：明
体裁：曲

外老旦：急走趋跄。迎候尊亲入草堂。深深拜。匆匆相接愧怆惶。净：泪汪汪。故园兵火遭蜂嚷。膝下娇儿失雁行。孤身无倚。远投玉树怜飘荡。敢叨恩养。敢叨恩养。
不是路
作者：高濂
朝代：明
体裁：曲

末院公上：急报堂前。骤拥貔貅万骑烟。你看连天暗。轰雷杀气怎遮拦。净旦悲科：泪潸潸。难中霜雪重重见。教我母子孤单去向难。末：休嗟叹。眼前生死须臾险。急忙逃窜。急忙逃窜众作走科。
不是路
作者：高濂
朝代：明
体裁：曲

祷告苍天。我为儿取功名去不还。净祷告介：我为儿拆散。未知生死会何年丑：夫人请坐。待我排卦。。卦排员若论此卦问男儿的。。他禹门三跃鱼龙变问女儿的。。鹊驾重逢牛女欢。只在目下。就有应验。老旦：先生休得差了。丑：我怎么会差。这是上好之课。只要老夫人重重谢我。老旦：愁怀顿解。谢天天早与人方便。喜从心愿。
东坡引
作者：高濂
朝代：明
体裁：曲

旦上：君如水上萍。妾似风中烛。盈盈泪落悠悠路。愁眉空自戚。愁肠空自续。
东风齐着力·花朝
作者：高濂
朝代：明

膏雨如酥，暖风欲醉，锦绽群芳。郊原蹊径，花气暗浮香。处处红新白嫩，舞丝丝、柳茜微黄。斗春风，枝头蝴蝶，沙上鸳鸯。景物媚韶光。喜良辰、山融水艳春阳。缓寻芳草，约友载壶觞。扶醉傍花随柳，更豪吟、风月徜徉。愿东君，还怜我辈，收拾休忙。
临江仙
作者：高濂
朝代：明
体裁：曲

旦上：松风惊枕簟。琴窗人坐壶天。净丑小旦扮道姑上：昼长日赤苦烦煎。看荷来水殿。追燕入湘帘。
乌夜啼·紫鸡冠
作者：高濂
朝代：明

翠凤分翎耸耸，紫丝刷羽层层。势逞风摇浑欲斗，雨急听疑鸣。朱顶慢教鹤并，丹砂未许蜂争。啼霜不报人间晓，何意拟苍蝇。
二犯朝天子
作者：高濂
朝代：明
体裁：曲

净：一阵风来一阵斜。万里彤云布。似落花。看他颠狂无主寄天涯。似飞沙。飘零逐马随车。有几多恨他。安门空自嗟呀。况孤踪似咱。
二犯朝天子
作者：高濂
朝代：明
体裁：曲

外：一团轻絮一团花。碎剪云绡薄。照月华。看他飞来飞去乱如麻。炫银花。绣屏金帐繁华。有几多爱他。梁园词赋堪誇。况竹炉味佳。
二郎神
作者：高濂
朝代：明
体裁：曲

旦：我这里芳院静。满地松阴绝点尘。惟咶露的蝉声叶底频。湘帘花影。一树紫薇红晕。竹坞烟消阳羡春。分磁钵可消烦紊。生：仙姑是自幼出家长大出家的。旦：别家园。自幼年寄入空门。
五供养
作者：高濂
朝代：明
体裁：曲

净：事非偶然。贤婿。你把鸳坠借我一看。作看介：这鸳坠分明是我家传小夫人。。何方来得取。说与我免愁烦。旦：是我那娘亲自幼教奴佩绾。提起分离事。教我好埋怨。净：小夫人高姓。何方人氏。旦：陈姓娇莲。与母在潭州分散。
五供养
作者：高濂
朝代：明
体裁：曲

生：胸中自剖。论所学孰先孰后。词倾三峡水。气吐五湖秋我那。亲行景入夕阳衰柳。关河空有梦。离恨倩谁收。肠断云霓。泪沾红袖。
五更转
作者：高濂
朝代：明
体裁：曲

生别离秋江上。今经半载馀。彩云梦断。梦断客窗泪。剩雨残云。番作孤灯长夜。我志冲霄。气吐霓。誇得意。当年有约。有约姻缘誓。指日南来。要把玉簪重会。
五更转
作者：高濂
朝代：明
体裁：曲

自昔年离膝下。今经三载馀。白云回首。回首应无际。扇枕温衾。番做个倚门倚闾。不孝儿。逆天罪。难饶恕。幸得天池奋迹。奋迹雁塔题名字。欲慰亲堂。聊把别书寄。
人月圆·粉团
作者：高濂
朝代：明
体裁：词

珑璁堆髻光摇雪，初试汉宫妆。谁为擎出，摩尼沧海，滑影团香。更讶瓣叠江梅，毬攒风絮，色皎青霜。杯倾夜月，牡丹斗艳，芍药联芳。
传言玉女·玉兰
作者：高濂
朝代：明

楚畹兰漪，捧出玉瓯香雪。魂清骨冷，影乱云间月。瓣簇莲台，色共藕花争洁。琪葩瑶树，香清艳绝。素面轻匀，芳心浅、受红捻。擎云承日，不禁风乱㿱。满空飞舞，荡漾轻舟一叶。载将愁去，向愁人说。
侥侥令
作者：高濂
朝代：明
体裁：曲

旦小净上：忙追赶去人船。见风里正开帆。小净：会试的潘相公。会试的潘相公。生：忽听得人呼声声近。住兰桡。定眼看。是何人。且上前。
侥侥令
作者：高濂
朝代：明
体裁：曲

老旦：看鹤轩花满台。小旦：那花外有人来。忙把轻罗遮羞态。怕人瞧头懒抬。到不如归去来。
催拍
作者：高濂
朝代：明
体裁：曲

丑挑行李上：打叠起行囊半肩。生拜介：忙拜谢尊姑膝前。老：着意相看。着意相看。野店寒鸡。水宿风餐旦：进安哥。。雨雪长途。休教他食缺衣单合前。
催拍
作者：高濂
朝代：明
体裁：曲

众姑：你本是鸿才俊英。偶暂住衡门考槃。几摺征帆。几摺征帆。眼底天涯。利锁名牵。一曲离歌。三叠阳关合前。
催拍
作者：高濂
朝代：明
体裁：曲

旦：夕阳外千山万山。衰草路风寒水寒。背介：把泪偷弹。把泪偷弹。千种离情。两下难言。意惹情牵。肠断心剜合前。
催拍
作者：高濂
朝代：明
体裁：曲

生：叹骥足盐车久淹。托萍梗风尘自转。背介：有恨难言。有恨难言。扯断红丝。生剖青鸾。人逐孤鸿。泪染啼鹃合前。
催拍
作者：高濂
朝代：明
体裁：曲

趁西风。快着祖鞭。当及时看花上苑。休得留连。休得留连。你是瑚琏虹霓。怎做狐首鸿磐。休恋燕友莺俦。月下花前。合：从此去献纳争先。亲玉陛谒金銮。
六么令
作者：高濂
朝代：明
体裁：曲

旦上：柴扃昼掩。是何人来到松关。莫非青鸟寄云笺。亲自去。听他言。行藏又恐人瞧见。
六么令
作者：高濂
朝代：明
体裁：曲

溪桥才转。见琳宫隐约松间。那人深卧白云閒。低声问。立门边。渔郎要入桃花院。
六犯清音
作者：高濂
朝代：明
体裁：曲

老旦：天涯人别。春风花信。眼前几度惊心。衡阳雁杳。不知他曾上青云。别馆花惊发。离亭柳色新。旦背介：凄凄雨。欲断魂。梦中芳草。是我意中人。老旦：望断我云堂何日开封字。旦背：望断我锦帐通宵喜合簪。老旦：莫不是萧条旅馆。莫不是留恋帝京。旦背：好教我常添萦挂。好教我偷将泪零。花飞又早红成阵。老旦：事关心。把金钱暗卜。又恐涉游魂。
凤凰台上忆吹箫·中秋
作者：高濂
朝代：明

满月悬珠，轻云飘绮，苍山烟树横秋。向空中楼阁，高揭帘钩。臂湿夜深玉露，笑声欢、人醉金瓯。逢时候，杯盘清夜，歌舞红楼。堪酬。阴晴不定，见几番今夕，雾卷云收。喜对此佳景，且豁双眸。猛忆彩鸾何处，便教人、兜地生愁。几时得，月圆人共，学凤凰游。
出队子
作者：高濂
朝代：明
体裁：曲

众执灯烛鼓乐上介：灯辉月朗。灯辉月朗。鹊度星桥会七襄。鸾笙凤管吹悠扬。金榜人归乐洞房。天上人间。占断无双。
出队子
作者：高濂
朝代：明
体裁：曲

众：瑶天环佩。瑶天环佩云驾香车月下归。花明酒艳会瑶池。银烛辉煌满道遮。锦帐春宵。玉漏慢催。
出队子
作者：高濂
朝代：明
体裁：曲

众：銮舆登殿。銮舆登殿。三下鸣鞭集万官。扇分日月列仙班。龙衮云霞天上看。丹凤衔书。日下听宣。
出队子
作者：高濂
朝代：明
体裁：曲

方添离恨。方添离恨。忽听花前传好音。缓寻芳径过閒庭。又听金铃犬吠迎。一阵香来窗前桂阴。
出队子
作者：高濂
朝代：明
体裁：曲

旦上：急趋迎进。出帘迎进。草率相扳辱过存。相公稽首。生：仙姑少礼。何劳过招。旦：竹间禅舍草檐深。惟有清香共苦茗。白鹤双双松下自鸣。
刮鼓令
作者：高濂
朝代：明
体裁：曲

当日寄上方。幸得衣沾佛座香。月下姻缘曾有约。得见云英在异乡。暗许配裴航。生作寻觅介：今日为何不见他声音影响。又添愁闷泪沾裳。莫不是鹊驾隔参商。
刮鼓令
作者：高濂
朝代：明
体裁：曲

老旦：我儿。书中意已详。秦晋相逢在一方。月夕花阴同蝶梦。鸳坠鸾簪合雁行此女当初入观。也非偶然。。夫妇事非常。陈姑少年遭兵靖康母子分散。亏了观邻张二娘引领。来观焚修。。因此上收入在云房今日呵。。那知道为你结鸾凰。
剔银灯
作者：高濂
朝代：明
体裁：曲

净：骤然起兵戈扰攘。捲尘飞东奔西撞。娇儿拆散知何往。待寻取那知去向。合：思量。孤身女娘。平白地分开虎狼。
剔银灯
作者：高濂
朝代：明
体裁：曲

外老旦作悲科：我媳妇孤身在那方。痛杀我梦劳魂想。变中幸得亲无恙。权且柴门村巷合前净。
北普天乐
作者：高濂
朝代：明
体裁：曲

净：夺山河为吾境。拚杀得天花净。长江上万马万马争鸣。吓死人阵阵也金兵合前。
北普天乐
作者：高濂
朝代：明
体裁：曲

净：锦云联繁华境。看花柳开相映。莺啼处莺啼处画阁朱扃。淡悠悠水远共山横。合：呀。看旌旗掩映。刀鎗耀日明。听马前哈喇千里千里血染猩猩。
北朝天子
作者：高濂
朝代：明
体裁：曲

众：见山城几墩。见楼台几村。那尘埃滚滚人逃奔。天昏地黑。哭哀哀喊声。我这里笑咍咍把弓刀整。摆霜蹄几程。列战舸几程。密弸密弸密密弸。鼓儿打咚咚的紧。怕甚么人不顺。
北朝天子
作者：高濂
朝代：明
体裁：曲

众：雁南飞入云。兔深藏茂林。听轰雷喊呐齐争胜。翻天倒浪。闹嚷嚷哈吽。急睁睁如狼狠。吹哔㗚几声。打羯鼓几声。好撒嬴撒嬴撒撒嬴。搂红妆晓来未醒。打辣酥堪消闷。
南乡子·素馨
作者：高濂
朝代：明

素质艳名姬。露屑风香著意培。不逊寒梅羞御粉，依依。蟠向云鬟香独奇。密翠似攒眉。月底轻扬玉缕衣。烟冢荒城迷路草，萋萋。兴寄幽花抵自知。
南柯子·荼蘼
作者：高濂
朝代：明

学雪飘丛密，穿珠络索长。秦台雨歇粉重妆。谱花推韵友，助诗狂。午夜东风梦，一庭明月香。媚条无力倦飞扬。残春收拾去，赴高唐。
卜算子
作者：高濂
朝代：明
体裁：曲

听得门前人语沸。马头簇映朱旗。
卜算子
作者：高濂
朝代：明
体裁：曲

意结两情浓。自喜心相信。悄地转松阴作窥窗介：他近日里呵。。为甚常愁闷。
卜算子
作者：高濂
朝代：明
体裁：曲

旦上：朝来闻鸟啼。啼处惊人睡。展转不成眠。反侧啼红泪。
卜算子
作者：高濂
朝代：明
体裁：曲

荒径叶声乾。閒庭人语沸。旦：不知何事苦相牵。心下常萦系。
卜算子·吉祥草
作者：高濂
朝代：明

嫩叶暗青云，幽花分紫绶。不改阶前霜雪姿，此意君知否。入坐眼生明，小算人同寿。南华瑞霭绿云铺，白石和悠久。
哭相思
作者：高濂
朝代：明
体裁：曲

众：长恨关河隔远。如今梦里团圆。
哭相思
作者：高濂
朝代：明
体裁：曲

夕阳古道催行晚。听江声泪染心寒。要知郎眼赤。只在望中看。生拜别介下旦：重伫望。更盘桓。千愁万恨别离间。只教我青灯夜冷香消鸭。暮雨西风泣断猿下。
哭相思
作者：高濂
朝代：明
体裁：曲

生旦：半日里将伊不见。泪珠儿湿染红衫。
喜迁莺·清明
作者：高濂
朝代：明

禁烟时序，喜红尘紫陌，花鲜柳软。迁莺学语，客燕初来，丽日暖烘人面。金驮宝勒争驰，画阁珠帘尽卷。最好是，芳草醉裀，桃花歌扇。相劝。载壶觞，弄水寻山，镇日闲留恋。狂蜂浪蝶，栖香宿雾，摩弄绿嫞红倦。况是韶光易改，那更雨愁风怨。尽今番，日日向花林，沉酣芳宴。
四园竹·石竹
作者：高濂
朝代：明

茜绯枯紫，更著粉边轻。花如刻缯，叶疑缀玉，色醉还醒。盈盈开日，爱向闲庭绣户，密翠簇繁英。落还生。偏怜常占春艳，可人闲意幽情。无那一朝霜露，不堪憔悴付飘零。根枝犹在，待春回，依旧订花盟。
四园竹·秋怨
作者：高濂
朝代：明

雨扶黄叶，夜半打空窗。罗衾较冷，鹤焰知寒，蟋蟀依床。萧瑟西风摇落，树枯山瘦，朝来减却秋光。断人肠。有约梦迷巫峡，空怜雁出潇湘。无那枕边醒耳，听彻沉沉玉漏长。一宵难过，何况是，无日不思量。
四边静
作者：高濂
朝代：明
体裁：曲

净：人间牛女天河隔。望君寄消息。即欲驾星桥。鸾台早妆饰。合：黄金白璧。芳姿艳质。成就好姻缘。何须论相值。
四边静
作者：高濂
朝代：明
体裁：曲

小净：武陵有路云遮隔。乘鸾事难必。抱布结盟言。凤卜在朝夕合前丑。
园林好
作者：高濂
朝代：明
体裁：曲

净上：你骗我钱财赖婚。小净上：你强逼我空门议亲甘守清规本分。怎教我苦追寻。净拿你去诉公庭。
园林好
作者：高濂
朝代：明
体裁：曲

外：看天机锦云暗香。喜玉宇风摇艳妆。照水轻盈娇样。似越女出潇湘。似神女赴高唐。
园林好
作者：高濂
朝代：明
体裁：曲

旦：几曾去调朱傅铅。几曾爱鸾钗凤钿。对镜羞惭娇面。今日里别仙班。今日里谪尘凡。
园林好
作者：高濂
朝代：明
体裁：曲

生：念咫尺骄骢远游。奈萧瑟庭帏景幽。此去云山迤逗。揾不住泪双流。按不下苦心头。
园林好
作者：高濂
朝代：明
体裁：曲

老旦：喜今日轩车远来。小旦：蒙款曲清香宝斋。小旦：厚德不胜感戴。重稽首拜如来。重回首别莲台。
声声令·鼓子
作者：高濂
朝代：明

马嵬香散，羯鼓尘生。花枝解惜旧时声。把皮腔幻出，日边急，雨中鸣。俨风走、渔阳甲兵。恨到无声。方是怨，几时平。鼓催刻漏梦魂惊。有形无调，打不出，别离情。都付与、东风战争。
夜游宫
作者：高濂
朝代：明
体裁：曲

老旦旦上：人去天涯几许。凝望处泪眼愁眉。旦：睡不熟。枕儿移过又移。没奈何。一番念。一番悲。
夜游宫·银木樨
作者：高濂
朝代：明

澹白枝头弄影。分异种、西来鹫岭。月冷银河占清景。散香风，横玉宇，照冰镜。人间秋色胜。夜凭阑、自怜幽兴。清虚之府何孤另。独不念，少年人，许相并。
大迓鼓
作者：高濂
朝代：明
体裁：曲

他真心爱出家。自甘守淡。不恋繁华。不容人说閒非话。空费我嘴喳喳。多谢蜂媒。及早回衙。
大迓鼓
作者：高濂
朝代：明
体裁：曲

净：惓惓望着他。鸳帏合卺。花烛笼纱。今朝不见来堂下。空教我眼巴巴。多是蜂媒。不会开衙。
天仙子 其一 读书
作者：高濂
朝代：明

芸阁牙签散几筵。残灯夜雨竹炉边。坐来心到几千年。怜雪案，叹韦编。残卷生平未了缘。
天仙子 其七 写画
作者：高濂
朝代：明

恋霭山光几上摊。心胸写出水云寒。天机意匠许多般。销白昼，寄清闲。泉石襟期在笔端。
天仙子 其三 弹琴
作者：高濂
朝代：明

玉指朱弦湿露华。湘帘月挂一钩斜。满庭香雾落梅花。操白雪，调烟霞。水云声断雁哑哑。
天仙子 其九 对酒
作者：高濂
朝代：明

千日何能醉不回。莫教鲸吸耻尊罍。花间长得玉山颓。叹醒眼，笑痴呆。人间剩有酒怜才。
天仙子 其二 写字
作者：高濂
朝代：明

砚池新水涤晴窗。笔底生花墨带香。山阴书法拓开皇。惊凤翥，骇龙翔。宵雾朝烟纸上光。
天仙子 其五 煮茗
作者：高濂
朝代：明

竹坞青烟一缕浮。半铛黄叶煮云头。龙芽香霭泛瓷瓯。消午梦，了闲愁。寂寞诗脾渴正投。
天仙子 其八 吟诗
作者：高濂
朝代：明

联玉挥珠思入神。泠泠句字迥阳春。于今风雅更何人。修月窟，露天根。诗外真风若与论。
天仙子 其六 谈棋
作者：高濂
朝代：明

静院迟迟落子声。风回花雨点楸枰。斜阳残局更留停。怜蜩甲，叹蚁兵。一笑人间胜负情。
天仙子 其十 种花
作者：高濂
朝代：明

嫩白娇红手自栽。枝枝叶叶满庭台。怜香蜂蝶为飞来。看竹牖，覆苔阶。一花零落一花开。
天仙子 其四 烧香
作者：高濂
朝代：明

柏子兰芽几上焚。松窗烟霭散清芬。残炉隐隐梦回闻。通紫雾，袅青云。一帘花影荡湘纹。
天仙子·读书
作者：高濂
朝代：明

芸阁牙签散几筵。残灯夜雨竹炉边。坐来心到几千年。怜雪案，叹韦编。残卷生平未了缘。砚池新水涤晴窗。笔底生花墨带香。山阴书法拓开皇。惊凤翥，骇龙翔。宵雾朝烟纸上光。玉指朱弦湿露华。湘帘月挂一钩斜。满庭香雾落梅花。操白雪，调烟霞。水云声断雁哑哑。柏子兰芽几上焚。松窗烟霭散清芬。残炉隐隐梦回闻。通紫雾，袅青云。一帘花影荡湘纹。竹坞青烟一缕浮。半铛黄叶煮云头。龙芽香霭泛瓷瓯。消午梦，了闲愁。寂寞诗脾渴正投。静院迟迟落子声。风回花雨点楸枰。斜阳残局更留停。怜蜩甲，叹蚁兵。一笑人间胜负情。恋霭山光几上摊。心胸写出水云寒。天机意匠许多般。销白昼，寄清闲。泉石襟期在笔端。联玉挥珠思入神。泠泠句字迥阳春。于今风雅更何人。修月窟，露天根。诗外真风若与论。千日何能醉不回。莫教鲸吸耻尊罍。花间长得玉山颓。叹醒眼，笑痴呆。人间剩有酒怜才。嫩白娇红手自栽。枝枝叶叶满庭台。怜香蜂蝶为飞来。看竹牖，覆苔阶。一花零落一花开。
天仙子·风仙
作者：高濂
朝代：明

茸茸花颤秋深浅。金凤斜飞满庭院。摇弄西风故敢开，解桃愁，分杏怨。不让春光红一片。玉人松却黄金钏。绕丛攀折黄昏倦。捣向金盆色更奇，傍夜深，争笑卷。朝看玉指猩红撚。
太常引
作者：高濂
朝代：明
体裁：曲

净陈母老旦同上：长空秋影淡无痕。离恨起寒砧。净：望眼泪盈盈。故园肠断黄昏。
太平令
作者：高濂
朝代：明
体裁：曲

旦上：心下猜疑。为甚堂前人语沸。忙来庭下探消息。为甚事动悲啼。
太平令
作者：高濂
朝代：明
体裁：曲

生：有话难题。骨肉相看两泪垂。困龙失水难归去。因此上远投栖。
太平令
作者：高濂
朝代：明
体裁：曲

老旦上：山径幽栖。谁过松关惊犬吠。经堂掩卷忙来至呀。是必正侄儿。。乍一见忽惊疑。
女冠子·玉簪
作者：高濂
朝代：明

金风璧月。幻出花偏白。占幽芳。含露簪拖蕊，开风玉散香。斜插停云鬓，重添向晚妆。多情共摇落，枕边旁。
好事近
作者：高濂
朝代：明
体裁：曲

老旦：花影上帘栊。毕竟非色非空。闭关方自坐圜中。又请谈经说颂。
好事近 其一 春景
作者：高濂
朝代：明

花信几番风，又早清明时候。蝶舞莺啼撩乱，斗春风如旧。穿花傍柳两情欢，共君携素手。记得去年相见，此地惊心否。
好事近 其二 早秋
作者：高濂
朝代：明

风冷木犀开，隐隐香生楼阁。兔魄一钩初挂，弄影穿帘箔。明眸皓齿对金尊，唱出新声曲。喜得中秋近也，共嫦娥酬酢。
好事近·春景
作者：高濂
朝代：明

花信几番风，又早清明时候。蝶舞莺啼撩乱，斗春风如旧。穿花傍柳两情欢，共君携素手。记得去年相见，此地惊心否。风冷木犀开，隐隐香生楼阁。兔魄一钩初挂，弄影穿帘箔。明眸皓齿对金尊，唱出新声曲。喜得中秋近也，共嫦娥酬酢。
好姐姐
作者：高濂
朝代：明
体裁：曲

丑：拜别疾忙前去。回首隔江云春树。金泥远报。教他两处知。他心喜。一边收拾相思泪。一边免寄天涯游子衣。
好姐姐
作者：高濂
朝代：明
体裁：曲

你先去女贞观递书。说道我皇都得意若问我归期呵。。桃花将尽。是刘郎来会期。河南去。慈帏书报天涯字。早晚承恩衣锦归。
如梦令·白槿
作者：高濂
朝代：明

笑展荼蘼一撚。色共梨花细剪。开落不经秋，寂寞玉容粉面。含怨。含怨。鬌与青霜同变。
字字双
作者：高濂
朝代：明
体裁：曲

小净尼姑上：自家生来最袅娜。丑：真个。小净：终朝吃素念弥陀。丑：难过。小净：和尚道人都要我。丑：好货。小净：门前那个又来拖。丑是我。
字字锦
作者：高濂
朝代：明
体裁：曲

净：娘儿各一天。踪迹如蓬转。愁闻雨后蝉。怕见天边雁。恨从前。只为狼虎纷争。闪得我娘孤儿蹇。天天。娇鸾打开。天若有心见怜。再得两下重相见合前老旦。
字字锦
作者：高濂
朝代：明
体裁：曲

老旦：青霜入鬓鲜。落日流光短。离情解误人。惹下西风怨。恨当年。为着两字功名。闪得我儿愁母怨。天天。山遥水远我那儿。。可不念着故园。思量故园故园何日返。合：恨跌绽了绣鞋尖。恨跌绽了绣鞋尖。望长安天远。我心儿里苦切。我心儿里苦切。守着个更更点点。凄凄冷冷。隔着个朝朝暮暮。思思念念。肠断了愁眉泪眼。
定风波
作者：高濂
朝代：明
体裁：曲

外上：日染娇红云染绿。温泉晚试新妆束。老旦上：朵朵谁教香剪玉。轻盈潇洒。怕逐风飘泊。
宜春令
作者：高濂
朝代：明
体裁：曲

生上：云房静。竹径斜小生病起无聊。好生烦闷。不免往白云楼下。閒步一回。多少是好。。欲求仙恨着天台路迷。问津何处。傍青松掩着花千树悄地行来。乃是陈姑卧房。正值他独睡在此。作番书介：这是他看诵的经典。里面为何有字一幅。却是陈姑诗稿。词云。松舍清灯闪闪。云堂钟鼓沈沈。黄昏独自展孤衾。欲睡先愁不稳。一念静中思动。遍身欲火难禁。强将津唾咽凡心。争奈凡心转盛。细观此词。陈姑芳心尽露。敢是天就我的姻缘。把此词做个公案。。伴残经香渺金猊题红句情含绿绮。心知此词入手呵。。天付姻缘。送来佳会。
宜春令
作者：高濂
朝代：明
体裁：曲

老旦观主上：香三炷。理六时。听人声又早堂前报知。张二娘稽首。此位娘子何来。贴：他是宦家子女。因遭兵火。子母拆散迷失路途。奴家偶然相见特引投师挂塔。旦：奴家愿拜为弟子老旦：做我弟子不打紧。只是一件。。空门滋味。挨黄蛮苦守着閒时序。旦：师父在上。奴家情愿皈依身畔。还有金凤钗一双。鸾坠一对。奉上老师。聊作薪水之费老旦：娘子说那里话。。但愿你受着五戒三皈。说什么琛缡金翠。须知。这都是千里有缘能会。
宜春令
作者：高濂
朝代：明
体裁：曲

贴上：听哀怨。声惨悽前面是好一位女娘。为何在此啼哭。不免上前问他则个。。女娘家在何方住居。旦悲科贴：看他愁绪。有万千忧在眉间住。女娘果从何来。旦：奴家是宦家之女。因遭兵火。子母分散。自幼不出闺门。那知途路。前后无投。在此欲寻个自尽。贴：却原来是家破无依。那些个人来投主。女娘奴家欲留你在家安置。因有儿夫内外不便。今见女娘如此苦楚。况且干戈未息。也难前进。不免往此村中。有一女贞观。皆是女姑出家。我引你进庵暂住。意下如何。旦：若得如此。就是重生父母。再养爹娘。敢问大娘高姓排行贴：奴家就是观邻张氏二娘。。寻思。你且向空门暂时投寄。
宜春令
作者：高濂
朝代：明
体裁：曲

遭兵火。值乱离。似絮随风身无所归。路途未惯。脚跟儿先遭狼狈。乌衣巷燕落香泥。红亭路莺愁花雨。悲啼。遇难如今有谁堪寄。
小庭花 罂粟 一名丽春
作者：高濂
朝代：明

一种根枝几色开。轻盈疑似蝶飞来。却从芍药竞翻阶。纤纤嫩白随风软，袅袅鲜红傍日歪。雨余隋苑锦初裁。
小桃红
作者：高濂
朝代：明
体裁：曲

秋江一望泪潸潸。怕向那孤篷看也。这别离中生出一种苦难言。自拆散在霎时间。心儿上。眼儿边。血儿流。把我的香肌减也。恨杀那野水平川。生隔断银河水。断送我春老啼鹃。
小重山·映山红
作者：高濂
朝代：明

谁将颜色斗春工。珊瑚分细蕊、满山红。枝枝含笑向东风。偏著意，乔木与孤松。花瓣剪玲珑。山矾开作伴、结芳丛。踏青南陌恣游骢。人攀折，低压鬓髼松。
小重山·棠棣
作者：高濂
朝代：明

朵朵春风碎剪金。长条垂巧叶、绿森森。蔷薇常共结芳林。屏锦绣、红嫩著黄侵。傍晓惜花心。开帘携凤侣、共追寻。一枝斜压伴瑶簪。想约略、仙掌露华深。
少年游·十姊妹
作者：高濂
朝代：明

桃腮共染，粉面同匀，挈伴斗残春。朝阳宫里，赵家姊妹，雨露洽新恩。休错认，蔷薇红澹，芍药未招魂。日晒脂香，风生笑脸，芳意自温存。
尾
作者：高濂
朝代：明
体裁：曲

从今念却神前咒。今夜情难罢手。怎能彀闰一个更儿相聚久。
尾
作者：高濂
朝代：明
体裁：曲

从今淡把蛾眉扫。妆一个内家腔调。把往日相思一担儿抛。
尾
作者：高濂
朝代：明
体裁：曲

众：泪痕别处迤红豆。客路不堪回首老旦：我儿。。莫把閒心在归处留。
尾
作者：高濂
朝代：明
体裁：曲

净上：青鸾远报阳台信相公。。那壁厢传言立请。观主着我来请相公。立等立等。生回首桃源云雾深。
尾
作者：高濂
朝代：明
体裁：曲

净：今生只恐难相见。百折柔肠寸寸剜。老旦自古道人生离别难。
尾
作者：高濂
朝代：明
体裁：曲

外：是非偶尔空谈笑。旦：好收拾作家腔调。这等没担儿相思你去别处挑。
尾
作者：高濂
朝代：明
体裁：曲

天长地久君须记。此日里恩情不暂离。从此后情词莫再题。
尾
作者：高濂
朝代：明
体裁：曲

新诗怎得人酬和。天大样相思害我诗诗。。千万做一个媒儿勾引他。
尾
作者：高濂
朝代：明
体裁：曲

旦：从今断绝休来说你上覆那王公子呵。。不须用这般锹掘。月殿花枝你休想去折。
尾
作者：高濂
朝代：明
体裁：曲

生：尊前拜别空留恋。旦背介：我这里新愁千万。生作别旦众姑介止不住泪潸潸血染征衫。
尾声
作者：高濂
朝代：明
体裁：曲

再三嘱付相遮隐。此话牢拴方寸贴旦：我与你是何人。何须分付。。你好把愁肠安顿。
山坡羊
作者：高濂
朝代：明
体裁：曲

丑：我东人不尴不尬。到此处多愁多害。只为那三四更花晨月夕。惹下了十二时的孤眠独挨。官人吃药。生：我不要药吃。丑：心暗猜。病从根上来。思量到此。也只为欠了冤家债。怎能彀成全双凤钗。痴呆。抄手无言难打孩。哀哉。书剑飘零甚日回。
山坡羊
作者：高濂
朝代：明
体裁：曲

旦：你想是念故园梦魂常在。你想是恨旅馆风尘难挨。你本是养骊珠时潜在渊。你本是爱栖梧暂托荆榛外。生：我好恨。旦：休恨来。愁肠须摆划。月圆月缺。月也有盈亏害。岂可人无一日灾。襟怀。你把那段心儿且放开。书斋。好听春雷天上来。
山坡羊
作者：高濂
朝代：明
体裁：曲

生：呀。这病儿何曾经害。这病儿好难耽待。这病儿好似风前败叶。这病儿好似雨后花羞态。我难摆开。心头去复来。黄昏梦断。梦断天涯外。心事难提泪满腮。伤怀。老旦：这病敢是风寒上来的。生：不为风寒眼倦开。堪哀。老旦：莫不是忧愁上来的。生不为忧愁头懒抬。
山坡羊
作者：高濂
朝代：明
体裁：曲

老旦：莫不是害了些王仲宣登楼的无奈。莫不是染了些楚三闾江潭流派。莫不是渴中山病儿转深。莫不是赋高唐愁孽债。心暗猜。莫不是扬子云阁上灾。非关病酒。也只为耽诗害。人在他乡须把愁肠解。堪哀。待思乡怎生归去来。伤怀。为瓜葛空教泪满腮。
山花子·山棠梨
作者：高濂
朝代：明

锦葩香吐萼垂垂。飞架东风紫绛帏。露底一枝攀折去，傍蛾眉。弄影似争春有色，含娇祇怯径无媒。惯是东君妒长好，雨霏霏。
川拨棹
作者：高濂
朝代：明
体裁：曲

众：重重怨。顿教人开笑颜。幸吾盟得遂从前。幸吾盟得遂从前。办明香答谢天。效于飞共百年。
川拨棹
作者：高濂
朝代：明
体裁：曲

老旦：难消受。梦初回风雨稠。外：但得你身占鳌头。但得你身占鳌头。继簪缨佐衮旒。挽生科：且登临莫强留老旦：我那儿。把音书频寄修。
巫山一段云 琼花 一名玉蕊
作者：高濂
朝代：明

色莹清秋水，香凝媚服兰。瑚琏璀璨艳禋坛。照月夜生寒。素蕊珠千点，幽葩玉一环。琳宫仙质寄尘凡。根移去复还。
应天长·至日
作者：高濂
朝代：明

风生觱发，气转葭灰，正喜一阳初集。占云纪瑞更卜，丰和是黄赤。时闭关，方杜客。爱将衰背烘残日。春意着、梅花十分，巳开六七。一线较初长，香添宿火，暖气薰幽室。正竹坞茶炉待雪，偶喜片云头上黑。看朝来，迷路陌。洒冰花、重重密密。倚寒空，诗裁柳絮，酒分珠滴。
归国遥·扶桑
作者：高濂
朝代：明

迢递。移得根枝自天际。烂熳新红如醉。云艳摇芳砌。开落长春得意。朵朵还扶日。风露不禁沽滴。苔径空怜惜。
忆多娇
作者：高濂
朝代：明
体裁：曲

两意坚。月正圆。执手叮咛苦挂牵我与你同上临安如何。旦：我岂不欲。恐人嚷开是非。反害后边大事。。欲共你同行难上难。早寄鸾笺。早寄鸾笺。免得我心肠挂牵。
忆多娇
作者：高濂
朝代：明
体裁：曲

他把我嘲。劈面�。望断巫山云雾高。关出刘郎门外敲。此恨难消。此恨难消。管教他平白地风掀浪高。
忆多娇
作者：高濂
朝代：明
体裁：曲

旦：看他村样乔。心暗憔。人隔星河路转遥。月印江心空自捞。收拾风骚。收拾风骚。今世里姻缘且歇这遭。
忆王孙·金丝桃
作者：高濂
朝代：明

为惜春风去渺茫。不堪回首忆刘郎。慢裁金缕作衣裳。剩残妆。吐出丝丝惹恨长。
忆秦娥
作者：高濂
朝代：明
体裁：曲

外老旦上：时光暮。又早见春到梅花。净上：片片飞来蝴蝶耍。泪痕滚滚随他。
忆秦娥·夏月
作者：高濂
朝代：明

香风荡。白莲初吐红莲放。红莲放。环儿醉色，红儿娇样。夕阳归棹菱歌唱。云散山头明月上。明月上。潘郎萧索，沈郎惆怅。
念奴娇
作者：高濂
朝代：明
体裁：曲

净陈夫人旦娇莲上：净：繁华过眼。似梦中唤醒。世隔当今。休说朱门排棨戟。如今庭树萧森。人逐仙游。家遭岁歉。积苦盈方寸。旦：眉愁黛锁。有恨向谁评论。
恋绣衾·夜合
作者：高濂
朝代：明

红开翠合欲昏天。薰百和、露滑芳妍。夜半合欢庭院，羡鸳鸯、人月同圆。长条绿蔽朱柯挺，吐芳气、作香烟。雨过还疑濯锦，忘忧处、朝暮花边。
惜分钗 其一 即事
作者：高濂
朝代：明

桃花路。杨柳渡。一见魂惊几回顾。眼青青。脸盈盈。口边欲笑，齿上吞声。轻。轻。人去也。情难舍。无限芳心春引惹。枕儿单。被儿寒。愁难摆脱，病害今番。看。看。
惜分钗 其二 中秋忆旧人
作者：高濂
朝代：明

高台上。长天望。海月初升风澹荡。坐中仙。酒如泉。瑶阶人醉，歌舞芳筵。年。年。香雾集。清辉湿。玉镜云扶下西壁。翠云翘。紫鸾箫。天涯声断，鱼雁书遥。寥。寥。
惜分钗·即事
作者：高濂
朝代：明

桃花路。杨柳渡。一见魂惊几回顾。眼青青。脸盈盈。口边欲笑，齿上吞声。轻。轻。人去也。情难舍。无限芳心春引惹。枕儿单。被儿寒。愁难摆脱，病害今番。看。看。高台上。长天望。海月初升风澹荡。坐中仙。酒如泉。瑶阶人醉，歌舞芳筵。年。年。香雾集。清辉湿。玉镜云扶下西壁。翠云翘。紫鸾箫。天涯声断，鱼雁书遥。寥。寥。
惜分钗·怀友
作者：高濂
朝代：明

雨将歇。烟半没。露出些儿山顶月。倚空楼。望归舟。楚天人远，巫峡春愁。悠。悠。江树杪。离恨杳。最是风尘人易老。面含羞。泪空流。区区富贵，几个长收。休。休。
惜分钗·美人
作者：高濂
朝代：明

新妆束。人如玉。眼底波圆秋水绿。立娉婷。步轻盈。风流前世，潇洒今生。莺。莺。金莲软。香尘浅。燕子身裁花样剪。性儿潜。意儿甜。同心比翼，恩爱沾黏。鹣。鹣。
惜分钗·金雀
作者：高濂
朝代：明

花叶碎。枝条媚。软软扶风欲成醉。郁金香。剪鹅黄。钗横鸾雀，枝插鸳鸯。双。双。枝头羽。风前舞。个个轻盈欲飞去。睡朦胧。鬓髼松。淋漓夜雨，飘泊东风。茸。茸。
惜分飞·怀友
作者：高濂
朝代：明

山暖浮烟云吐月。春树江天人别。猛教心地热。却怜鸠计当初拙。那竟如今音信绝。试问行踪车辙。何处堪悲咽。深闺此际愁千结。
惜分飞·杨妃茶花
作者：高濂
朝代：明

沉醉东风花不语。斗帐香销金缕。酒色能多许。剩将残醉枝头吐。铅华占得杨家女。挽不住春归去。莫伤心事，总为胭脂误。马嵬山下香凝土。
感恩多·题情
作者：高濂
朝代：明

独焰流红泪。更筹搅心碎。愁锁思沉吟。病儿深。怕向枕边帐里，梦中寻。梦中寻。不如一见，了却霎时心。
懒画眉
作者：高濂
朝代：明
体裁：曲

旦上：粉墙花影自重重。帘捲残荷水殿风。抱琴弹向月明中。香袅金猊动。人在蓬莱第几宫。
懒画眉
作者：高濂
朝代：明
体裁：曲

旦：朱弦声杳恨溶溶。长叹空随几阵风。生：仙姑弹得好琴。旦惊科：仙郎何处入帘栊。早是人惊恐。生：小生得罪了。旦莫不是为听云水声寒一曲中。
懒画眉
作者：高濂
朝代：明
体裁：曲

步虚声度许飞琼。乍听还疑别院风。悽悽楚楚那声中。谁家夜月琴三弄。细数离情曲未终。
懒画眉
作者：高濂
朝代：明
体裁：曲

生上：月明云淡露华浓。欹枕愁听四壁蛩。伤秋宋玉赋西风。落叶惊残梦。閒步芳尘数落红。
折桂令
作者：高濂
朝代：明
体裁：曲

净：好一似玉天仙何处飞来。髻绾螭簪。鬓亸鸾钗。爱杀俺蝶引蜂猜。花枝般娇颤。燕子的形骸。好一似紫鸾箫吹出凤台。却便似白羽扇飞下瑶阶。打动我的情怀。牵惹我的情怀。如醉如呆。紫游缰误入误入天台。
挂真儿
作者：高濂
朝代：明
体裁：曲

生冠带上：满目新红惊树杪。莺啼处梦断魂消。野店寒鸡。草桥残月。暗把游人摧老。
排歌
作者：高濂
朝代：明
体裁：曲

众：仙犬休惊。花源洞房。天生一对鸾凰。翠裙摇玉响琳琅。月度花风绮阁香。烧银烛。醉玉觞。新郎原是旧渔郎。芙蓉褥。玳瑁床。日高春暖睡鸳鸯。
排歌
作者：高濂
朝代：明
体裁：曲

国士潘安。贤门孟光。芳姿玉立圭璋。当年若不寄云房。流落如今在那厢。脂粉态。锦绣肠。恩情地久与天长。人生事。信渺茫。萍踪明日又他乡。
探春令
作者：高濂
朝代：明
体裁：曲

小旦：日映朱门。松影里香雾霭。瑶池镜台。初学画娥眉。羞步怯。软腰围。
探春令·迎春
作者：高濂
朝代：明

和风咋夜报窗前，道东君来也。洒繁枝、翠羽黄金屑。又喜是、春回节。些小芳心先引惹。占东风台榭。看从今撩乱，千红万紫，都为伊漏泄。
收江南
作者：高濂
朝代：明
体裁：曲

净引众上：呀彩云飞。肠断呵害杀我好难挨。我为他魂灵儿飞上楚阳台。那姮娥全然不采。他待要去来。我怎留他转来。没情趣的冤家心忒歹。
斗百花·紫菊
作者：高濂
朝代：明

点缀寒烟紫雾。掩映晴霞红树。鲜鲜露浥胭脂，采采风摇燕羽。助却秋容，妆点冷澹时光，秾艳萧条园圃。篱下闲成趣。胜占春华，争奈青霜偏妒。瑟瑟萧萧，颜色尽教收去。把酒看花，悠然明月黄昏，为惜朝风暮雨。
新水令
作者：高濂
朝代：明
体裁：曲

净兀朮上：一声长笑海天秋。拥旌旄龙争虎斗。凿门占旺相。据地阻咽喉。百万貔貅。看帝业归吾手。
新水令
作者：高濂
朝代：明
体裁：曲

老旦上：风扬幡影似龙飞。焚宝篆瑞烟初起。敲钟惊幻梦。说偈警沈迷。三宝皈依。三宝皈依。请大众齐临会。
新荷叶·红莲
作者：高濂
朝代：明

歇雨吞风，锦云一片浮香。翻霞照水，轻盈历乱残妆。波光月色，净如洗、碧袜红裳。隐隐撩人，丰度洛浦行藏。娇怜西子，红新还忆张郎。远浦歌声，晚天烟隔清杨。柳边落日，溪边醉、野水孤航。折得一枝，归去冰簟生凉。
早梅芳·梅花
作者：高濂
朝代：明

竹篱风，山店月。更著些儿雪。一枝轻云韵，不受半分尘垢涅。万花难比态，一水堪同洁。笑含情寄思，和雨和烟折。吐檀心，飞玉屑。羌笛声清绝。石桥湖水，想零落、黄昏时节。分香醒客梦，酿粉笼宫额。更破禅机，自许心如铁。
明月棹孤舟·茗花
作者：高濂
朝代：明

香浮碧月花浮玉。蕊抱檀、心枝扑簌。偏傲霜寒，为怜露白，更不较开迟速。水畔依依林畔竹。自不染、些儿尘俗。待得春回，香芽抽叶，煮蟹子松烟熟。
春从天上来·凌宵
作者：高濂
朝代：明

袅娜枝条。傍山头屋角，树杪松梢。红轻翠飐，萦绕凭高。软软回风带雨，更藏烟隐雾，向春深、布叶敷苗。看荧荧，朱华烘日，绿蔓凌霄。直欲飞英百尺，使茶蒿萧艾，仰艳钦翘。松风霞彩，疏影微香，幽人昼梦寥寥。恐木老风枯，必朽草芜同凋。想青囊、曾教采摘，苦口堪调。
春光好·金盏
作者：高濂
朝代：明

青青叶，矮矮丛。斗春工。竹叶香浮金盏色，醉千钟。黄菊较输春艳，金钱比怯秋红。好胜百花开更早，占东风。
普贤歌
作者：高濂
朝代：明
体裁：曲

小净上：终朝奔走在街坊。布施亏咱口舌强。化些斋与粮。讨些烛与香。夜夜偷閒搂和尚。
普贤歌
作者：高濂
朝代：明
体裁：曲

朝朝夜夜醉红妆。睡起曈曈日上窗。桂花开得香。菊花开得黄可惜金樽少个人儿赏。
更漏子·紫薇
作者：高濂
朝代：明

倚南风，开长日。占炎蒸三月力。笼浅碧，荡深红。星垣名与同。泛远香，延凉月。雨时行飘绛雪。栽上苑，伴朱衣。草诏凤凰池。
月云高
作者：高濂
朝代：明
体裁：曲

书当勤讲。奋志青云上。坐待春雷动。一跃桃花浪。姓字争先。不堕前人望。夜半花间月。休去閒飘荡。好把流萤手自囊。当惜春风又过墙。
月云高
作者：高濂
朝代：明
体裁：曲

旦上：松梢月上。又早钟儿响。人约黄昏后。春暖梅花帐。倚定阑干。悄悄的将他望。猛可的花影动。我便觉心儿痒呸。元来又不是他。。那声音儿是风戛帘钩声韵长。那影子儿是鹤步空庭立那厢。
月云高
作者：高濂
朝代：明
体裁：曲

生上：梦回罗帐。睡起魂飘荡。才见云窗月。心到阳台上。静掩书斋。月下门偷傍。三春花信曾有约。七夕渡河人又来。下老上：欲觅閒消息。须教悄地来。夜深人不见。书馆把门开。不知我侄儿那里去了。不免叫他一声。必正侄儿那里。生上：忽听得花间语。把小鹿儿在心头撞。姑娘拜揖。老：书到不读。却往那里行走生：在亭子上乘凉。。为爱閒亭风露凉。老：为何这等慌张。生失候尊前心意忙。
月华清·白牡丹
作者：高濂
朝代：明

花剪云绡，种移兔窟，占得玉清琼素。一段萧疏，傍夜来、帘箔香初吐。雪魄蟾魂幽韵，别一种、风流天付。看庭阶弄影，光寒玉露。怕教胭脂耽误。向风尘夸红斗紫，撩云托雨。一片冰心，甘冷澹，轻烟薄雾。潇然趣。待托霓裳，天上曲、清扬歌句。奈春为爱君开，恨摇落春还妒。
月照梨花·梨花
作者：高濂
朝代：明
体裁：词

翠袖撩人，玉容无语。深院闲亭，黄昏夜雨。晓来风乱秾香。洗残妆。压树白云飞不起。盈盈照水。纱窗春梦里。洛浦俨摇琼佩，月色溶溶。晚烟笼。
望仙门·水仙
作者：高濂
朝代：明

依依楚月傍孤芳。梦魂长。盈盈罗袜忆三湘。恼人肠。解佩春潇索，携琴夜色凄凉。烟波风月两茫茫。两茫茫。剩有雪中香。
望吾乡
作者：高濂
朝代：明
体裁：曲

生：花映宫袍春风荡柳条。娇红吹落知多少。杜鹃声唤人归早。似为多情叫。合：归心急。去路遥。石头城望楚天高。松阴下。曲径遥。朱扉掩映隔云霄。
望海潮·八月十八日潮生
作者：高濂
朝代：明

江分吴越，星摇牛女，潮回海跃山倾。怒奋天戈，惊翻地轴，半空万马奔腾。栗烈走风声。俨堆云喷雪，照日层冰。填填隐隐，真疑千里荡雷旌。沧溟应月亏盈。亘古今消长，暮落朝升。水分一派，浪蟠几曲，苍茫势驾飞鲸，岁岁看潮生。喜凭高纵目，把酒相迎。便想飘然，随潮归去向蓬瀛。
朝元歌
作者：高濂
朝代：明
体裁：曲

你是个天生后生。曾占风流性。无情有情。只看你笑脸儿来相问。我也心里聪明。脸儿假狠。口儿里装做硬。待要应承。这羞惭怎应他那一声。我见了他假惺惺。别了他常挂心。我看这些花阴月影。凄凄冷冷。照他孤另。照奴孤另。
朝元歌
作者：高濂
朝代：明
体裁：曲

我想他一声两声。句句含愁恨。我看他人情道情。多是尘凡性妙常。。你一曲琴声。凄清风韵。怎教你断送青春。那更玉软香温。情儿意儿那些儿不动人。他独自理瑶琴。我独立得苍苔冷。分明是西厢行径。老天老天。作揖科：早成就少年秦晋。少年秦晋。
朝元歌
作者：高濂
朝代：明
体裁：曲

生：更深漏深。独坐谁相问。琴声怨声。两下无凭准。翡翠衾閒。芙蓉月印。三星照人如有心。露冷霜凝。衾儿枕儿谁共温。旦怒科：先生出言太狂。屡屡讥讪。莫非春心飘荡。尘念顿起。我就对你姑娘说来。看你如何分解。作背立科生：小生信口相嘲。言出颠倒。伏乞海涵。作跪旦扶起科生：巫峡恨云深。桃原羞自寻。你是慈悲方寸。望恕却少年心性。少年心性。
朝元歌
作者：高濂
朝代：明
体裁：曲

长清短清。那管人离恨。云心水心。有甚閒愁闷。一度春来。一番花褪。怎生上我眉痕。云掩柴门。钟儿磬儿枕上听。柏子坐中焚。梅花帐绝尘。果然是冰清玉润。长长短短。有谁评论。怕谁评论。
木兰花 木笔 一名辛夷
作者：高濂
朝代：明

心吐毫，枝折管。细萼芳苞春日暖。疑醮水，欲书空，写出韶光留著款。藉斜晖，凝晓露，俨似荷风浮紫碗。怜倚槛，笑含风，缘堤色与芙蓉乱。
杏花天·杏花
作者：高濂
朝代：明

抹红匀粉墙头面。轻烟混、垂杨金线。半落半开春眷恋。掩映青旗村店。透韶光、初番娇颤。看上苑、酒酣芳宴。不禁风剪剪，雨带花飞一片。
杨柳枝 其一 闺怨
作者：高濂
朝代：明

风里花飞水上流。倩谁收。天涯芳草夕阳楼。恨悠悠。灯花不照三更梦。人断送。雁字空悬千里愁。信难投。
杨柳枝 其三 题情
作者：高濂
朝代：明

御沟依旧水溶溶。信难通。辜负窗前落叶红。恨随风。肠断丝丝鬓空白。愁难说。偷香人在几时逢。喜乘龙。
杨柳枝 其二 闺怨
作者：高濂
朝代：明

西风一枕雁呀呀。怨天涯。花阴扶月上窗纱。泪如麻。十里红楼杨柳树。情到处。不知郎去向谁家。总由他。
杨柳枝·闺怨
作者：高濂
朝代：明

风里花飞水上流。倩谁收。天涯芳草夕阳楼。恨悠悠。灯花不照三更梦。人断送。雁字空悬千里愁。信难投。西风一枕雁呀呀。怨天涯。花阴扶月上窗纱。泪如麻。十里红楼杨柳树。情到处。不知郎去向谁家。总由他。御沟依旧水溶溶。信难通。辜负窗前落叶红。恨随风。肠断丝丝鬓空白。愁难说。偷香人在几时逢。喜乘龙。
桂枝香
作者：高濂
朝代：明
体裁：曲

丑：松庭竹院。银塘玉槛。绿依依柳色轻柔。红拂拂荷香娇软。看清幽满檐。看清幽满檐。湘云遮簟。熏风吹面这炎天。寄榻权消暑。行囊暂息肩。
桂枝香
作者：高濂
朝代：明
体裁：曲

云堂松舍。清灯长夜。听钟儿敲断黄昏。拥被儿卧看明月。心中自思。心中自思。猛可的身如火热。值恁的睡不宁贴。好难说。咽不下心头火。转添些长叹嗟。
桂枝香
作者：高濂
朝代：明
体裁：曲

奴似风掀黄叶。云遮残月。猛可的如醉如痴。独自个谁温谁热。把床儿打叠。把床儿打叠。方才梦枕儿上蝶。又惊回窗儿外铁。好难说。愁如雁字天边阵。泪似鹃花枝上血。
桂枝香
作者：高濂
朝代：明
体裁：曲

旦：相公。看你眸含星电。气吞霜剑。逐骄阳汗湿征衫。且依圣水洗乾尘面。听池中雨声。听池中雨声。有日云泓雾捲。龙蟠虎变。且停骖。尽醉三更月。休瞻万里天。